qundao/data-zh-poetry huggingface dataset:
唐多令·秋影
作者：吴尚憙
朝代：清

寒露散空濛。明霞在远峰。爱冰蝉、斜挂疏桐。瑟瑟西风催漏去，频移向、画帘中。小径百花丛。花间尔伴侬。对清潭、却又无踪。翠袖添寒灯欲暗，还疑是、隔纱笼。
唐多令·赋小瓶中白梅
作者：吴尚憙
朝代：清

雪暖玉为堂。雪融月在窗。漾冰心、早占群芳。袅袅藐姑仙子影，娇不语、送寒香。清绝淡诗肠。宜人淡素妆。念罗浮、梦断家乡。喜置胆瓶刚饯岁，春第一、品无双。
喜迁莺令·花朝
作者：吴尚憙
朝代：清

挑菜节，百花妍。蜂蝶斗翩翩。来回旋舞画檐边。补衬艳阳天。闲庭院，春如线。为著芳菲留恋。红轮斜坠月娟娟。依约到芳年。
如梦令
作者：吴尚憙
朝代：清

乍见碧红深浅。几处黄鹂学啭。恰是好良辰，怎奈萧条庭院。难遣，难遣。睡起翠眉慵展。
忆江南·秋闺
作者：吴尚憙
朝代：清

梧桐落，瞬息又经秋。几阵清风花满径，一帘斜照月当楼。往事任悠悠。
忆江南·美人眉
作者：吴尚憙
朝代：清

横玉面，未语意含颦。一带远山增妩媚，半弯新月暗销魂。淡扫更宜人。
忆秦娥·初夏
作者：吴尚憙
朝代：清

花阴寂。黄梅细雨檐前滴。檐前滴。落红无影，又添新碧。暖风犹有馀香袭。一番春景闲中易。闲中易。韶华荏苒，恁般催急。
忆秦娥·夜月寄怀湘君四嫂
作者：吴尚憙
朝代：清

关山隔。鱼沉雁断音书绝。音书绝。金钱遥卜，寸心如结。小窗阑入纤纤月。孤灯乍炯香烟歇。香烟歇。迢迢更漏，诉人离别。
忆秦娥·落花
作者：吴尚憙
朝代：清

清和节。搓朱成碧春风歇。春风歇。暗香飘坠，燕啼莺咽。隔窗留恋心如结。离怀欲诉凭谁说。凭谁说。绿阴无赖，昨宵新月。
忆秦娥·风雨不寐
作者：吴尚憙
朝代：清

香闺悄。夜深往事萦怀抱。萦怀抱。无多风雨，助人烦恼。欲眠怎奈愁肠绕。檐前铁马声声搅。声声搅。听残玉漏，暗期天晓。
念奴娇·丙午初春舟中作
作者：吴尚憙
朝代：清

春来几日，怎东风已换，馀寒犹峭。转眼烧灯时节过，碧尽天涯芳草。两岸浓烟，半篙新涨，日向溪山绕。暖黄吹绽，数枝杨柳丝袅。遥听何处渔歌。几声柔橹，日暮孤村渺。对景消愁愁欲破，怎奈更增怀抱。懒牵鱼笺，聊欹凤枕，闷倚蓬窗悄。侍儿遥指，梅花今又开了。
念奴娇·乙巳除夕行抵湘潭，舟中感赋
作者：吴尚憙
朝代：清

三湘风景，看桃符乍换，鼓箫声绕。爆竹频催莲漏短，堪惜韶华迅速。欢向春回，愁随腊去，数语遥相祝。心香一炷，孤舟犹守银烛。遥念娇小依亲。高堂膝下，笑饮樽浮绿。镜里宜春钗绾髻，彩胜红绒斜束。今日天涯，当年闺内，心似弹棋局。旅怀转切，金钱频向神卜。
念奴娇·咏并头莲
作者：吴尚憙
朝代：清

碧池风景，记相逢翠红，掩映娇色。水面凌云环佩步，越女扁舟一叶。鸂鵣同心，鸳鸯共影，消受衣香洁。怜它婀娜，金波照入凉月。自觉湘簟生风，珠帘卷暑，有梦皆澄澈。静对波心如解语，怎忍轻轻攀折。助我诗情，宜人画理，清倚阑干侧。嫣然一笑，江头何处吹笛。
念奴娇·渡扬子江作
作者：吴尚憙
朝代：清

大江东去，好乘风破浪，扁舟一叶。滉漾锦帆争渡险，滚滚怒涛如雪。香雾微茫，寒波浩渺，都助襟胸阔。水窗闲眺，辽天大地皆彻。犹若身在冰壶，如萍似絮，转透愁千叠。此去乡关，知渐远、心与江流同咽。隐现金焦，去来潮汐，掩映浮双阙。海门一调，离怀歌向明月。
念奴娇·甲辰秋，重至湘江有感
作者：吴尚憙
朝代：清

波平如镜，畅襟怀、最是云峰烟壑。芦雁成群，沙际处、点缀水天一色。木叶刚凋，霜花再结，不耐罗衣□。蓬窗遥望，素娥滉漾如雪。还想九载飘零，东闽西粤，曾与江山别。今日重来，应笑我、犹恐鬓丝添白。渺渺离情，茫茫故里，只惹愁千摺。溪村鱼市，羡它消受风月。
念奴娇·舟中晨起见大雾作
作者：吴尚憙
朝代：清

水窗才起，讶长空一色，江山何处。渺渺茫茫无畔岸，那是溪村烟树。恍若云腾，纷如雨骤，却怪蛟龙吐。洛妃妆罢，扬波倩尔遮护。还忆海市凌虚。蜃楼幻影，隔断红尘路。晓日无光烟淡淡，犹似晨鸡未曙。柔橹闲声，征帆莫辨，留我冰壶住。东轮乍转，轻舟依旧飞渡。
捣练子·消寒
作者：吴尚憙
朝代：清

长夜静，朔风迎。独背银灯数漏声。小卧鸾衾眠未稳，严寒先向枕边生。
捣练子·闺思
作者：吴尚憙
朝代：清

花影转，月阴移。一片寒砧触我思。偏是怀人听不得，凄凉惟有素娥知。
浪淘沙·丁未暮春，寄朴园三叔父
作者：吴尚憙
朝代：清

去岁晚春天。叩别尊前。世情似纸惯凉炎。幸托慈恩怜弱息，万种周全。今又整吟鞭。遥记经年。离怀默默泪重添。独忆报琼知甚日，铭刻衔环。
浪淘沙·吟黄菊
作者：吴尚憙
朝代：清

品性傲秋霜。晚节寒香。迎风带露短篱旁。恰似孤高标正色，胜似春芳。瘦断俨清妆。狂态无双。怎生描写好秋光。一片金清筛月影，点缀重阳。
浪淘沙·壬寅初春，侍严慈游桂林，舟中作
作者：吴尚憙
朝代：清

细雨作轻寒。山色含烟。清波潋滟小舟前。碧树人家如画里，叠翠层峦。一霎轻轻帆。回首重看。韶华流水自年年。屈指重来经七载，依旧山川。
浪淘沙·庚子八月二十一日，弋阳舟次，寄芗泠七叔父
作者：吴尚憙
朝代：清

舟静月将阑。记送河干。深蒙厚意每周旋。只为乡心归去急，强别慈颜。旅梦几曾安。泪湿征衫。依依膝下别应难。宦海风尘祈郑重，后晤何年。
浪淘沙·旅次对月
作者：吴尚憙
朝代：清

素影照愁肠。独对蟾光。年年旅邸叹悲凉。脉脉离怀何处寄，鬓点秋霜。历遍水云乡。渺渺涂长。戍楼残角隐斜阳。只有多情天上月，伴我蓬窗。
浪淘沙·晨起拜佛有感
作者：吴尚憙
朝代：清

人世苦奔忙。利锁名缰。闲悲闲闷困痴肠。数载邯郸今始醒，云淡天长。稽首炷心香。默祷能详。前生夙孽赖慈航。伏愿大悲怜薄命，避却炎凉。
浪淘沙·消暑
作者：吴尚憙
朝代：清

倦梦绕横塘。枕簟生凉。不须玉斝泛清觞。只此风荷香泻露，胜似琼浆。浴罢理新妆。翠黛添长。绿阴槐影送斜阳。最是宜人天欲暮，月上纱窗。
浪淘沙·癸卯冬，寓居李凝仙姊处，时值除夕，感赋
作者：吴尚憙
朝代：清

羁旅正萧条。除夕无聊。严寒凛冽朔风飘。赖有朋簪兰契重，雅意相邀。萱老痛椿凋。泪似江潮。历来冬尽又春朝。尚做寄人篱下客，百感难消。
浪淘沙·秋夜
作者：吴尚憙
朝代：清

玉漏已三更。斗转参横。凉风萧瑟露华清。正是夜阑眠未稳，倦倚云屏。鹤唳与虫声。都付秋鸣。桂花闲处月偏明。聊把乌丝填小令，记此幽情。
浪淘沙·秋夜闻歌长生殿传奇闻铃
作者：吴尚憙
朝代：清

秋气露为霜。漏渐添长。无聊正欲卸残妆。忽觉清音偏著耳，韵正凄凉。倾国悔明皇。驿路苍茫。马嵬风雨□何狂。玉陨珠沉空有恨，听到郎当。
浪淘沙·端午
作者：吴尚憙
朝代：清

琥珀泛金尊。蒲艾盈门。钗符肘印袭馀芬。五色绾成长命缕，玉臂殷勤。箫管斗纷纷。竞渡声喧。浴兰初罢绛罗巾。日映榴花红似火，风景宜人。
浪淘沙·送春
作者：吴尚憙
朝代：清

把酒饯残春。莺蝶销魂。绸缪一霎又相分。垂柳丝长难绾住，杜宇声声。阑外却休凭。触目堪惊。斜风细雨落红英。悄语嘱春春不管，怎奈无情。
浪淘沙·题陈菊如二世嫂夫人小照
作者：吴尚憙
朝代：清

图画寄闲身。宛肖风神。支颐石畔对斜曛。执笔凝思思底事，拟赋阳春。巾帼一全人。若个如君。宜嗔宜喜艳阳温。绣带临风添婀娜，似动湘裙。
清平乐·秋思
作者：吴尚憙
朝代：清

凉云淡月。又到黄花节。几阵西风催落叶。惊起乱虫悲咽。那更断肠人听。画楼愁倚银屏。嘱语今宵好梦，梦中切莫愁生。
渔歌子·渔人
作者：吴尚憙
朝代：清
体裁：词

占取烟波风露清。一竿斜袅小舟横。收网坐，带蓑行。绿水春山欸乃声。
满庭芳·丙午暮冬，长夜不寐志感
作者：吴尚憙
朝代：清

雪意将舒，梅魂乍绽，枝头冻雀无声。寒侵翠被，旅枕梦难成。博得消寒长夜，垂纸帐、灯火青萤。凭谁问，芒芒百感，清泪已如冰。心情零落尽，瘦颜丝鬓，种种堪惊。念悲欢离合，取次飘零。怎得槐安梦破，尘根在、何日方醒。尖风卷，频催乌兔，弹指岁华更。
满庭芳·怀仙
作者：吴尚憙
朝代：清

打破痴情，三生了悟，繁华蝶梦全抛。空花幻影，纷杳亦徒劳。道甚五花紫诰，黄金屋、凤友鸾胶。空回首，西山月好，写韵正吹箫。抽身须及早，神仙游戏，万事逍遥。向潭边垂钓，树底倾瓢。比拟藐姑冰雪，人间世、尘虑都消。从今后，小楼一卷，幽景倩谁描。
满庭芳·舟行即景
作者：吴尚憙
朝代：清

杨柳垂青，梨花晾白，来风乍暖轻寒。蓬窗悄倚，聊自破愁眠。遥见晴峰送翠，斜阳外、几点炊烟。问多少，平桥古道，风舞落榆钱。轻帆刚一转，黄莺细语，对我堪怜。更归鸿一一，睇燕翩翩。书就锦函芳讯，凭伊去、好保平安。挥毫处，云闲天淡，红日已西残。
满江红
作者：吴尚憙
朝代：清

梦断天涯，重又抵、潇湘旅次。增馀感、丰碑手迹，先人旧治。仗剑满酬平虏愿，拂衣早作归田计。有士民、德政尚相传，功非易。才转眼，韶华逝。尘世梦，浑如戏。望岳峰秀色，景同人异。痛背椿颜三载渺，传心二七年前事。剩罗巾、徒染泪千行，悲歌起。
满江红·乙巳春，由杭买棹赴山右芑由夫子署，寄怀湘君四嫂
作者：吴尚憙
朝代：清

兰棹才移，去匆匆、锦帆难缓。抬望眼、春波渺渺，素心人远。敧枕罗巾红泪在，拂衾别梦清宵短。念知音、判袂几时逢，肠先断。空对著，垂杨岸。青青柳，丝难绾。叹天涯羁旅，孤灯相伴。跋涉聊怜西去路，殷勤我盼南来雁。倩回风、迢递寄愁心，人如见。
满江红·武林留别纤云、诵芬两女史
作者：吴尚憙
朝代：清

旅思无聊，凭栏处、泪痕重叠。喜擎掌、双珠耀玉，聪明冰雪。慰我萧条同剪烛，怜它娇小关情切。奈匆匆、买棹又登程，添凄咽。须记取，春宵节。频牵袂，难言别。念关山渺渺，杜鹃啼血。别梦人生偏易醒，风尘宦海浑难脱。怕临风、怊怅各西东，心如节。
满江红·秋夜有感
作者：吴尚憙
朝代：清

一晌清凉，西风起、吹来帘幕。恰又是、虫鸣四壁，虚澄小阁。怪底秋声偏著耳，窗前淡月还同昨。叹年来、何处寄愁心，腰如削。乡梦远，浑难托。琴书案，全抛却。但消磨羁旅，壮怀牢落。百岁韶华弹指事，鸿回燕去空漂泊。问襟期、原不让男儿，天生错。
烛影摇红·寒食，舟中作
作者：吴尚憙
朝代：清

桃李催人，禁烟时候春寒浅。佳节好况逼清明，暖柳垂金线。何处留人顾盼。听枝头、流莺啼遍。关山满目，绿水新波，壮游未倦。如此春风，重阴叠翠斜阳岸。新红一片水迢迢。望处如银汉。雨过平沙凌乱。更犹疑、画屏深远。鹃啼芳草，鹭宿前滩，轻帆几转。
烛影摇红·忆远
作者：吴尚憙
朝代：清

风送馀寒，梦回宝髻匆匆挽。新红嫩碧映阑干，乍听黄鹂啭。触我离怀一片。又思量、浮沉鱼雁。关山苕递，人在天涯，寸心难展。凭遍雕栏，临风几度添长叹。黄姑闻道隔银河，更比银河远。惟祝龙腾虎鸾。羾天衢、扶摇如愿。离鸿再合，嘉偶重逢，画堂欢忭。
烛影摇红·春柳
作者：吴尚憙
朝代：清

金缕含烟，河阳几处青青色。丝丝惯惹客边愁，挽就同心结。漫道柔条无力，绾离情、江南江北。随风低舞，带雨转垂，纤腰一搦。南陌留春，池塘影转黄昏月。灵和殿里最风流，是处经攀折。送尽殷勤契阔，更堪怜、飞花似雪。飘零水驿，袅袅楼前，灞桥初别。
百字令·先大人周年苦奠作
作者：吴尚憙
朝代：清

几筵奠罢，对遗真挥泪，痛怀无限。掌上擎珠膝下玉，海水量恩还浅。唤地难闻，呼天何酷，促我灵椿返。百身莫赎，柔肠断处如剪。凭记画法曾传，词章屡训，犹把身名勉。只道百年长奉侍，愁煞泉台梦远。欲拼馀生，奈为萱恋，强把眉痕展。俄惊周岁，素衾红泪积满。
百字令·戊戌中秋
作者：吴尚憙
朝代：清

碧空云敛，看团圆三五，古今同羡。秋满小筵花径里，恰是良宵庭院。桂魄浮光，兰心度馥，拜罢纤腰倦。倚阑遥望，星河天外微粲。且把玉斝频酬，绣帘全卷，举烛开家宴。只觉管弦声入破，何处宫商细按。愿祝椿堂，年年此夜，百岁长清健。最佳风月，几回洗盏重劝。
碧桃春·己亥元旦
作者：吴尚憙
朝代：清

烛消香透晓来天。东风入绣帘。一声恭祝画堂前。椿萱眉寿添。调凤律，献羔筵。斑衣学古贤。融融春色报丰年。书云忮睹先。
蝶恋花·七夕
作者：吴尚憙
朝代：清

银汉微横云乍敛。小别经年，又到秋清浅。初月照楼针渡线。屏风录曲芙蓉面。料峭凉风生小院。何处箫声，暗逐歌声转。一水盈盈宵漏短。相逢迢递双星愿。
蝶恋花·乙巳冬节乡旋涂次寒甚，车行口占
作者：吴尚憙
朝代：清

才住征车重就道。毷氉频年，命薄难相劝。憔悴天涯归梦杳，霜风裂体惊魂绕。身在长涂亲未晓。万种凄凉，甚日开怀抱。镜掩尘封眉不扫，空馀泪点知多少。
蝶恋花·爱月夜眠迟
作者：吴尚憙
朝代：清

乍卷香帘天已暮。蟾影娟娟，远挂梧桐树。斜倚雕栏看未足，嫦娥切莫抛人去。银汉若能今夕渡。玉宇无尘，细把衷怀诉。坐久忽惊花底露，铜壶又报三更鼓。
蝶恋花·赋扇
作者：吴尚憙
朝代：清

几幅修成明月满。袖底清风，顷刻凉秋换。扑得流萤随手惯，井梧一叶心何限。说到班姬恩义断。千古伤心，只共青奴叹。莫道惊秋容易散，多情更待来年见。
蝶恋花·辛丑秋，家严出秋声、秋色、秋心、秋影，命题秋声
作者：吴尚憙
朝代：清

剪剪轻风穿绣幕。倚阑闲听，满树惊萧索。几处寒虫鸣四壁，巡檐铁马无休歇。鹤唳澄虚天一抹。历历霜砧，遥透心如结。宝鸭香消灯欲灭，庭前送入梧桐月。
蝶恋花·闺病
作者：吴尚憙
朝代：清

云鬓蓬松钗欲坠。日过纱窗，犹自怏怏睡。一线情思常似醉，身慵半拥红鸳被。脸际销红眉锁翠。无语沉吟，总似多情泪。一缕尖风侵绣袂，镜儿偏晓人憔悴。
行香子·秋心
作者：吴尚憙
朝代：清

清夜溶溶，花影重重。乍听来四壁寒虫。云屏倦倚，愁绪偏浓。问翠眉边，锦肠内，不言中。辗转幽怀，料峭芳踪。尽平分一点丝桐。华年迅速，去雁来鸿。任金炉忍，银釭淡，晚妆慵。
西江月·喜雨
作者：吴尚憙
朝代：清

喜得一犁布泽，万家欣颂知时。空濛润遍绿杨枝。怪道甘膏相似。恰是丰年佳兆，刚逢霢霂先施。轻红浅翠最相宜。来慰小窗人意。
西江月·夜雨
作者：吴尚憙
朝代：清

乱打芭蕉似恨，檐前视若奔涛。阴寒天气已无聊。何况雨声喧瀑。玉漏更筹夜转，绣窗帘幕风飘。待将一帚碧云高。推出红轮报晓。
西江月·春夜闻笛
作者：吴尚憙
朝代：清

何处吹来雅调，彩云乍敛当空。鸾吟鹤唳尽从容。仿佛桓伊三弄。院静花香细细，宵深月色溶溶。落梅一曲倚东风。惊觉小窗残梦。
贺新郎·丙午夏赴都省母，因水阻王家营，对月感怀
作者：吴尚憙
朝代：清

憔悴荒村驿。对空庭、茅檐土壁，旅愁千叠。倦倚单衾怀往事，心比乱丝还结。恨迢迢、玉京遥隔。羁此异乡如断梗，望白云、渺渺思亲切。何日里，慰离别。飘零心绪同谁说。算只有、孤灯素影，天边皓月。弹指悲欢离舍事，又是几回圆缺。这凄凉、似鹃啼血。千古蛾眉磨折恨，待从头、细告蟾宫魄。瑶阙远，楚天阔。
贺新郎·乙巳暮冬，旅次对雪有感
作者：吴尚憙
朝代：清

默对寒江畔。望长空、朔风凛凛，冻云千点。两岸银沙迷去路，万片鹅毛如剪。看历乱、芳村不辩。料得琼花开六出，斗寒姿、欲作梅魂伴。想佳兆，丰年见。旅怀欲把高歌按。奈愁多、唾壶敲破，翻吟肠断。谁识天涯憔悴客，凄绝水窗空掩。倚绣枕、鸾钗压扁。寂寞孤舟经岁杪，念韶华、屈指东风换。吹愁去，眉应展。
贺新郎·庚子暮秋，侍母乡旋，舟中作
作者：吴尚憙
朝代：清

落日天将晚。望前涂、烟云一抹，江澄如练。三载风尘羁异地，喜得归帆如箭。经几处、白萍斜岸。水态山容观不尽，见溪村、颇动林泉念。何日里，适吾愿。自怜身似秋帆转。怎奈它、寒砧画角，吟虫征雁。水叶惊飞霜乍结，阵阵金风拂面。触旅况、恓怀无限。计历关山将两月，恨长涂、乡国何时见。心转切，眉慵展。
贺新郎·春闺午倦
作者：吴尚憙
朝代：清

日影雕栏畔。看庭前、垂丝袅袅，暖红将展。淡淡晴空疏雨后，点缀春光满院。隔花障、雏莺学啭。绣户沉沉惊午梦，倚香衾、只觉纤腰倦。钗坠枕，鬓云乱。侍儿解意添香篆。对妆台、几番顾影，一声长叹。自是双蛾频锁翠，说甚花香人面。只恐怕、颜随春换。旧恨新愁抛不去，向吟窗、强把幽怀散。风过处，虾鬓卷。
贺新郎·暮秋，夜雨不寐
作者：吴尚憙
朝代：清

弹指秋将暮。听檐前、梧桐细雨，对人如诉。隔巷寒砧惊旅梦，漏点从头暗数。倚凤枕、情丝半缕。影怯灯残风又急，一声声、闷把长宵度。香烬也，再重炷。三秋好景匆匆误。叹人生、须臾泡影，终归何处。瞬息年华容易老，若肯为侬留住。但凭你、新新故故。欲向旃檀祈古佛，甚根因、解敛红尘路。恰一笑，禅心悟。
贺新郎·闺课
作者：吴尚憙
朝代：清

晓露飘阶次。制晨妆、菱花轻拂，金盆初试。梳罢云鬟更翠服，问省高堂眠食。好打叠、绣妆架起。刺凤描鸾红较绿，喜馀闲、犹把琴书理。抛针处，读闺史。兴来柳絮新词记。按谱图、签分四部，偷声减字。香爇龙涏花插架，点缀胆瓶风致。怎负它、明窗净几。楚楚工夫黄昏后，尚敲棋、煮茗青灯继。中庭外、月如水。
贺新郎·题粹鹃姊真容画册后
作者：吴尚憙
朝代：清

开卷添凄婉。忆当日、高才咏絮，兰闺相伴。读画敲诗重剪烛，倦绣月明同玩。又岂料、彩云易散。九载悠悠魂梦杳，叹缘悭、知己人天判。回首处，柔肠断。飞琼久已瑶台近。奈人间、天荒地老，此怀怎遣。剩墨零笺馀旧恨，试较新愁深浅。想凄婉、情痴奉倩。玉轸朱弦芳韵寂，结鸾胶、何日能如愿。空领略、真真唤。
踏莎行·己丑冬，永乐署对雪
作者：吴尚憙
朝代：清

冰露云浓，飞花四起。飘来万点空庭里。堆成玉树自玲珑，啼鸟怎样枝头奇。绣幕轻垂，朱扉悄闭。围炉遥念人天际。严寒先向客边生。叮咛莫洒征人骑。
踏莎行·怀家严客中
作者：吴尚憙
朝代：清

柳困风柔，花舒日暖。罗衣尚怯春寒浅。凭栏屈指计行期，白云望断椿庭远。翘首长涂，鱼稀雁倦。绣帏极目愁无限。试拈春草问平安，灯花预报双眉展。
踏莎行·旅夜闻笛
作者：吴尚憙
朝代：清

寂寂银灯，迢迢漏箭。宵深正自情怀倦。关山一调却飞来，声声都送蓬窗畔。尽蹙眉颦，消磨肠断。无聊孤影空长叹。客心已是不禁愁，何堪三弄增幽怨。
踏莎行·遣怀
作者：吴尚憙
朝代：清

绣幕慵开，雕栏倦倚。金钗难绾芙蓉髻。也知检点怕多愁，愁来浑不由人意。身似蓬飘，人如匏系。壮怀空有鬓眉志。羡它懵懂胜才能，从来物巧招天忌。
金菊对芙蓉·甲辰冬，舟次即景
作者：吴尚憙
朝代：清

调雨为冰，催风做冻，连朝渐渐凝寒。更丹枫秋老，雾锁苍烟。信鸿断续声相送，动闺人、素泪轻弹。离歌一曲，归鸦几点，雁宿沙田。惊暝旅梦恹恹。尽金钗敲遍，数到更残。试霜毫带湿，冻墨微乾。吟鞭计历匝月，谢长涂、稳渡轻帆。蓬窗悄闭，单衾倦倚，吟逗征衫。
长相思
作者：吴尚憙
朝代：清

云有阴。月有阴。默倚薰笼拥素衾。严寒尚不禁。酒频斟。篆频薰。白雪高歌带醉吟。梅花惬素心。
长相思·消寒
作者：吴尚憙
朝代：清

梅花天。雪花天。懒把霜毫画远山。香薰翠被眠。枕儿边。梦儿边。一觉黑甜既是仙。长宵分外寒。
长相思·秋感
作者：吴尚憙
朝代：清

风也清。月也清。又到黄花斗玉英。秋虫处处明。寒几更。暑几更。赢得年光鬓尚青。□□那肯停。
阮郎归·不寐观书
作者：吴尚憙
朝代：清

铜壶数尽漏将残。朦胧欲晓天。敧衾欲自伴书眠。离怀泪暗弹。观内则，对瑶编。行行风化宣。金炉还倩侍儿添。消遣墨中缘。
风入松·初夏偶感
作者：吴尚憙
朝代：清

晴丝乍绾日初长。竹影幽窗。绿阴叶底黄鹂语，隔帘栊、风递馀香。轻暖待裁纨扇，嫩寒犹透银床。一春诗事去茫茫。有甚思量。近来学得参禅味，尽花开、花谢何妨。欲把韶光留住，良辰美景华堂。
鹧鸪天·惜花春起早
作者：吴尚憙
朝代：清

晓起轻寒别绣帏。庭前薄露润芳菲。怜娇叶底莺声软，选艳枝头蝶绕飞。心眷眷，步依依。更将锦帐护香篱。好邀月姊多情照，莫任风姨无赖欺。
鹧鸪天·甲辰秋，舟次全州，寄怀李凝仙姊
作者：吴尚憙
朝代：清

冷怯西风扑鬓丝。寒砧画角雁归迟。试观皎洁天边月，又向蓬窗照别离。思寄语，劝添衣。嫦娥应亦笑人痴。梦魂未隔三千里，已转柔肠十二时。
和陶饮酒二首·其一
作者：吴就中
朝代：清
体裁：古风

我生集多非，世亦罕真是。相责无已时，纷纷求全毁。好恶不由情，大抵皆惑尔。岂若心境悬，明月萦窗绮。
和陶饮酒二首·其二
作者：吴就中
朝代：清
体裁：古风

春光艳桃李，流眄发娇姿。畴愿陟冬岭，秀擢孤松枝。松枝秀在骨，外见本无奇。闇然而日章，凭依所自为。顾此苍髯叟，长才安可羁。
游渊关白云寺
作者：吴履泰
朝代：清

翠竹苍梧高百寻，虎溪径转六桥深。穿云石磴晴犹湿，碍日松梢午亦阴。坐对飞泉溅落叶，听残夕梵彻寒林。津头谁是忘机者，柔橹轻舠晓夜心。
蚕
作者：吴履泰
朝代：清

八茧称佳种，三眠贵早成。岂因能补衮，不自爱馀生。萦裹真何益，缠绵适见烹。缲丝悲老妇，索索纺车鸣。
读书一章示诸童子
作者：吴履泰
朝代：清

读书无源委，有如断港流。濡润涔蹄间，不能溉田畴。骄阳涸原泽，□有点滴不？苟能探其要，河汉当清秋。倒注屈千里，中有万斛舟。六籍开其源，群史决其沟。精华吸百氏，下逮骚人俦。元元复本本，千载穷冥搜。以此负文雄，气盛言毕浮。奈何未学徒，颠倒不自尤。童丱发未燥，猥以词赋投。讹音复舛韵，鷇壳声啾啾。小年资弄舌，学语成咿嚘。问以经史事，茫然张两眸。俗学吁可嗟，举世多谬悠。古人通亡书，三箧探诸喉。吾歌为此诗，非敢相嘲咻。持告尔小子，庶以鉴前修。
吴门送汾阳刘明府往宣州旧治
作者：吴屯侯
朝代：清

宦迹君何滞，他乡且作归。兵荒征路险，贫病别人稀。晚驿兼云宿，秋帆带叶飞。南陵旧山色，应待谢玄晖。
江头哭
作者：吴屯侯
朝代：清

江头夜哭声呜呜，乡音仿佛越与吴。更闻醉骂哭随止，从此竟夜惟呼卢。市门早开群妇走，白棓驱阿似雷吼。叱使沿街索酒钱，泪珠簌簌擎纤手。自言生长深闺房，谁知万里投边疆。缠身铁械死不得，羞颜无处堪遮藏。罪人之孥尽应殪，皇恩宥减等天地。男儿屠裂有余辜，那许蛾眉言节义。
泊舟江浒
作者：吴屯侯
朝代：清

空江微月落，不寐露沾衣。独鹳当矶立，繁萤贴水飞。客怀秋更远，身计老多违。自愧非袁虎，高吟听者稀。
漂母祠遇冯明思
作者：吴屯侯
朝代：清

寒云黯黯塞天阴，尊酒相逢见寸心。买得吴钩枉闲却，报恩原只用黄金。
相逢行赠范阳李都护
作者：吴屯侯
朝代：清

昨朝相逢在狭路，死生一言不相顾。今朝相逢都市中，挥鞭掉首去若风。朱家剧孟世罕有，敦盘三物俱成空。夫君慷慨燕南客，珠袍锦带何翕赫。床头莫邪中夜鸣，睥睨泰山轻一掷。相逢不语心自知，倾盖已作千秋期。荆卿不得鲁句践，易水衣冠徒尔为。
自遣
作者：吴屯侯
朝代：清

敝刺虽怀总未投，早知身世一轻沤。长贫枉说千金赋，高卧犹存百尺楼。已谢子鱼分讲席，还嗟夷甫覆神州。绕门秋水菰蒲满，若问新盟有数鸥。
舟泊龙江
作者：吴屯侯
朝代：清

飘泊终何事，征帆日趁流。鸟飞江驿暮，人到石城秋。市火浮孤棹，渔歌出远洲。停沽休借问，长记柳边楼。
送陆天祐之大梁
作者：吴屯侯
朝代：清

长淮秋冷叶纷纷，贳尽征衣酒未醺。多少梁园旧宾客，西风独上信陵坟。
酬郭万户远寄塞下
作者：吴屯侯
朝代：清

万里关山万里风，手磨残血试彫弓。苍驼晚放吹螺甲，黄鼠朝烹灌马？。谁说王嫱长有恨，不知苏武是何功。闻君一事犹堪羡，毳帐胭脂比旧红。
酬郭万户远寄塞下
作者：吴屯侯
朝代：清
体裁：七言律诗

万里关山万里风，手磨残血试彫弓。苍驼晚放吹螺甲，黄鼠朝烹灌马�。谁说王嫱长有恨，不知苏武是何功。闻君一事犹堪羡，毳帐胭脂比旧红。
黄雀谣
作者：吴屯侯
朝代：清

八月黄雀生，九月黄雀飞。飞来飞去啄禾黍，禾黍欲空黄雀肥。原头网罗日相逐，嗟汝身肥命亦速。
中秋
作者：吴山
朝代：清

最爱寒光好处圆，今宵何事转凄然。两宫昔日繁华地，百代清秋水月天。凫雁不关离黍恨，湖山宁受后人怜。聊乘一叶中流放，风露依稀咽管弦。
减字木兰花·思母
作者：吴山
朝代：清

连宵风雨。黄叶林间秋几许。大地清凉。游子惊心忆故乡。人生如寄。对景频弹思母泪。何日归期。回首青霜黯鬓丝。
减字木兰花·题画屏梅妃
作者：吴山
朝代：清

宫闱落叶。金风团扇悲时节。玉漏迟迟。翠辇遥传太液池。君恩浩荡。瘦影寒香如妾样。明月丹墀。谁奏新声一斛珠。
姑苏棹歌
作者：吴山
朝代：清

水色连山青欲流，渔人终日掉轻舟。一条古路分吴越，直到钱塘江岸头。水转枫桥径转幽，人家绿树映高楼。水犀秋满山塘上，一路清香到虎丘。
姑苏棹歌·其一
作者：吴山
朝代：清

水色连山青欲流，渔人终日掉轻舟。一条古路分吴越，直到钱塘江岸头。
姑苏棹歌·其二
作者：吴山
朝代：清

水转枫桥径转幽，人家绿树映高楼。水犀秋满山塘上，一路清香到虎丘。
寒食忆逝
作者：吴山
朝代：清

去年此日买兰桡，薄暮轻阴转石桥。未到平山明月上，水香深处共闻箫。三月清明风雨斜，江城花柳带人家。春花落尽悲春去，尚有来春发旧花。
寒食忆逝·其一
作者：吴山
朝代：清

去年此日买兰桡，薄暮轻阴转石桥。未到平山明月上，水香深处共闻箫。
寒食忆逝·其二
作者：吴山
朝代：清

三月清明风雨斜，江城花柳带人家。春花落尽悲春去，尚有来春发旧花。
幽居
作者：吴山
朝代：清

独寻幽处结孤茅，泉石膏肓疾未消。放鹤启扉欹醉竹，通泉凿石跨飞桥。露香秋老收莲种，花雨春深课药苗。食罢行吟循泽畔，棹歌声引夕阳潮。
广陵杂咏
作者：吴山
朝代：清

检点游装问有无，欲呼双鹿驾柴车。一椽傍水留新句，几担移家只旧书。一榻残书兼旅思，半窗镫火与疏钟。静看六代江南志，坐尽维扬夜雨浓。新雨足时芳草绿，野棠开处鹁鸠鸣。只今曾阅人多少，感尽江山万古情。怅望遥天羡鸟归，落云深处暑光微。荒阶渐有虫声出，秋欲来时细雨飞。
广陵杂咏·其一
作者：吴山
朝代：清

检点游装问有无，欲呼双鹿驾柴车。一椽傍水留新句，几担移家只旧书。
广陵杂咏·其三
作者：吴山
朝代：清

新雨足时芳草绿，野棠开处鹁鸠鸣。只今曾阅人多少，感尽江山万古情。
广陵杂咏·其二
作者：吴山
朝代：清

一榻残书兼旅思，半窗镫火与疏钟。静看六代江南志，坐尽维扬夜雨浓。
广陵杂咏·其四
作者：吴山
朝代：清

怅望遥天羡鸟归，落云深处暑光微。荒阶渐有虫声出，秋欲来时细雨飞。
徙倚
作者：吴山
朝代：清

自伤蓬迹远，常羡旅鸿归。昨得家人信，青山满蕨薇。
新霁
作者：吴山
朝代：清

新霁健草木，林塘肆芬芳。拂石竹阴晚，地幽人亦凉。远天自空静，蝉风吹夕阳。
望钟山
作者：吴山
朝代：清

天气清无霞，远山益幽霭。凭楼纵观眺，目与群物会。清风自南来，竹树生微籁。歌禽唱金缕，翠筱飘罗带。时佳景复丽，赏心亦高迈。延伫望钟陵，眷然怅松桧。似觉古今短，徒谓乾坤大。念昔爽鸠氏，川原鲜常在。
泊舟香口
作者：吴山
朝代：清

薄暮到香口，风回即泊舟。一溪分竹进，两岸断江流。落日明残牖，荒烟袭废楼。篱边鸡犬静，寥落使人愁。
法曲献仙音·梁溪雨中七夕
作者：吴山
朝代：清

情以秋兼，事因时会，古说双星今度。淡月含烟，轻云披汉，河际贝宫琼户。怅浅碧摇空处，凄风又吹雨。悄无语。叹红尘、妒人青鬓，幽赏事、多被风惊雨阻。疏落是襟怀，最难消、月明花妩。倚遍危栏，望天河、渺渺飞素。漫赓歌达曙。莫放此宵潜去。
法海寺
作者：吴山
朝代：清

闻说隋家帝，于此建宫阙。种色玉钩斜，年年芳草发。代往存形胜，古刹依林樾。轻风吹锦帆，今昔一明月。
清平乐
作者：吴山
朝代：清
体裁：词

秋光如许，雁字排空去。十二阑干凝眺处，帘捲西山暮雨。白沙翠竹柴门，落霞孤鹜江村。况是亭皋叶下，萧萧最怆吟魂。
清明
作者：吴山
朝代：清

而今何处觅桃源，风雨清明且闭门。春草萋萋归不得，江南多少未招魂。
满庭芳·秋遣
作者：吴山
朝代：清

归鸟休枝，夜虫鸣彻，小轩风过吹凉。雨晴天朗，诗思入潇湘。秋染重林瑟瑟，更何处、疏远清香。曲池畔，绿红层叠，依约瘦莲房。携撙闲吊月，支离病骨，潦倒贫乡。叹人生有几，况遇沧桑。且把双眉解放，领略些，水色山光。衷肠事，思亲忧世，别作一囊装。
满庭芳·秋遣
作者：吴山
朝代：清
体裁：词

归鸟休枝，夜虫鸣砌，小轩风过吹凉。雨晴天朗，诗思入潇湘。秋染重林瑟瑟，更何处、疏远清香。曲池畔，绿红层叠，依约瘦莲房。携樽闲吊月，支离病骨，潦倒贫乡。叹人生有几，况遇沧桑。且把双眉解放，领略些，水色山光。衷肠事，思亲忧世，别作一囊装。
玉楼春·晚眺，怀闺秀王辰若
作者：吴山
朝代：清

暮云碧际知何处。四山之外疑天住。一片丹霞断竹来，两行白鸟分烟去。极目寸心萦万缕。凭楼默诵蒹葭句。有怀常引梦天涯，犹然不识天涯路。
画堂春·题画屏雪儿
作者：吴山
朝代：清

昨宵解佩梦江滨。朝来翠掩歌屏。黄鹂花底语星星。风度重扃。蝉翼云鬟新碧，绮纨沉水馀馨。漫歌金缕荐佳醽。遥忆峰青。
百字令·戊子春暮，寓西湖，坐雨有感
作者：吴山
朝代：清

绿肥红瘦，正东风欲转，燕莺声碎。烟锁长堤芳草醉，无那两峰如髻。湿翠粘天，断云贴巘，此际多新态。倚栏凭眺，三径故园荒未。堪怜美景良辰，没来由、只与愁相对。何事天涯蝴蝶梦，流连客舍难退。啼鸟多情，落红不管，领略无滋味。暮春也动，闺思来诗内。
百字令·戊子春暮，寓西湖，坐雨有感
作者：吴山
朝代：清
体裁：词

绿肥红瘦，正东风欲转，燕莺声碎。烟锁长堤芳草醉，无那两峰如髻。湿翠粘天，断云贴巘，此际多新态。倚栏凭眺，三径故园荒未。堪怜美景良辰，没来由、只与愁相对。何事天涯蝴蝶梦，流连客舍难退。啼鸟多情，落红不管，领略无滋味。暮春也，动闺思来诗内。
禾水道中
作者：吴山
朝代：清
体裁：七言律诗

春早犹寒草未齐，落梅村墅鹁鸠啼。虎林烟月劳清梦，秀水云山入品题。竹岸人家门巷静，桑园风景夕阳低。小桥渔艇閒来往，何处花源更有溪。
秦淮舟集同刘李诸夫人分韵
作者：吴山
朝代：清

一棹轻随岸柳斜，晚霞落日集名家。六朝风物秦淮水，三月春情谷雨茶。隔树岚光青照眼，护桥烟色白侵沙。万重楼阁阑干绕，处处篱边著好花。
罗敷令·夏夜湖中访荷
作者：吴山
朝代：清

湖莲十里清人魄，香泛衣罗。棹破烟波。碧汉迢迢淡玉河。清凉人在双峰底，翠景婆娑。风月如何。夜色平分月较多。
罗敷令·夏日西湖雨霁
作者：吴山
朝代：清

雨馀虚阁凉阴满，风细窗南。梦破邯郸。一枕清芬未可贪。遥山壁立高云汉，不许云函。此境谁谙。羡他飞鸟远能探。
菩萨蛮·回文，咏月
作者：吴山
朝代：清

薄云冰净光帘幕。幕帘光净冰云薄。清逼梦乌惊。惊乌梦逼清。静阶流素影。影素流阶静。时露濯花移。移花濯露时。
菩萨蛮·回文，闲咏
作者：吴山
朝代：清

鹤鸥闲共人游乐。乐游人共闲鸥鹤。松落露高峰。峰高露落松。隔溪烟水白。白水烟溪隔。非是远忘机。机忘远是非。
越城歌
作者：吴山
朝代：清

越王城边春鸟吟，忽思美人歌舞心。一朝歌舞向吴国，水犀军散剑池深。姑苏台下草连天，鸱夷一艇何茫然。
集不系园
作者：吴山
朝代：清

两峰不出云，十里春阴谱。水上快凫鸥，帘前怨鹦鹉。花寒不放香，月瘦未见补。莫谓近山晴，远烟还是雨。
青玉案·西湖七夕，用贺方回韵
作者：吴山
朝代：清

彩霞不续长河路。一水渺然流去。睆彼清光何以度。隔年离恨，千秋情绪，都在云深处。龙舆倏转蓝桥暮。惜别应留秋月句。试语人间愁几许。两行情泪，满天秋露，疑是巫山雨。
青玉案·西湖七夕，用贺方回韵
作者：吴山
朝代：清
体裁：词

彩霞不续长河路。一水渺然流去。睆彼清光何以度。隔年离恨，千秋情绪，都在云深处。龙舆倏转蓝桥暮。惜别应留秋月句。试语人间愁几许。两行清泪，满天秋露，疑是巫山雨。
题画
作者：吴山
朝代：清

雪意满前山，苍云落寒树。扁舟人不归，想在溪中住。
鹊桥仙·丁亥七夕
作者：吴山
朝代：清

将秋尚夏，月娟云巧。更湛碧、星河清渺。女牛相别动经年，弟未识、离踪多少。凭栏拟听，鸾笙韵杳。想又为、明朝秋早。他时有分到瑶池，记问取、桥边乌鸟。
鹊桥仙·丁亥七夕
作者：吴山
朝代：清
体裁：词

将秋尚夏，月娟云巧。更湛碧、星河清渺。女牛相别动经年，第未识、离踪多少。凭栏拟听，鸾笙韵杳。想又为、明朝秋早。他时有分到瑶池，记问取、桥边乌鸟。
鹊桥仙·戊子广陵七夕有感
作者：吴山
朝代：清

思量昨岁，秣陵此夕。正水阁、风清天碧。六朝佳处旧繁华，细草陌、灯红月白。今年萍寄，隋宫咫尺。叹异代、烟花寥寂。情同旅燕起归思，何处是、谢庭王宅。
鹧鸪天·题钓鳌图，用黄鲁直韵
作者：吴山
朝代：清

风细澄江浪不飞。一竿应不羡鲈肥。青山久对成良友，白鸟频来送好诗。琼作骨，芰为衣。柳底矶边立几时。静待一圆秋兔满，丝伦收拾载鳌归。
鹧鸪天·题钓鳌图，用黄鲁直韵
作者：吴山
朝代：清
体裁：词

风细澄江浪不飞。一竿应不羡鲈肥。青山久对成良友，白鸟频来送好诗。琼作骨，芰为衣。柳底矶边立几时。静待一圆秋兔满，丝纶收拾载鳌归。
宿惠山楼同若洲宾王鲁瞻限山字
作者：吴峻
朝代：清

一步一芳树，相看未许攀。欲寻前梦好，只与素心闲。小雨散春墅，疏烟笼夜山。危楼欢笑语，吹响下人间。
梁溪
作者：吴峻
朝代：清

净绿不可唾，萍开插远峰。湿烟多演漾，水鸟亦从容。落日无人钓，寒村有夜舂。昔贤于此隐，溪上问遗踪。
甘露寺
作者：吴峻
朝代：清

木叶晚萧萧，名僧浣酒瓢。楼台新北固，钟磬旧南朝。云态从风变，江声入海消。廿年行役处，几度系兰桡。
西郭逢顾五持国
作者：吴峻
朝代：清

落木悬疏雨，沧江隐彩虹。偶于西郭眺，忽与故人逢。把酒芳山外，论文秋水中。请看湖上棹，若个采芙蓉。
书怀
作者：吴嵩梁
朝代：清

青兰无冶容，托根况幽深。和风一以拂，扬芬出中林。灼灼桃李颜，郁郁蓬艾阴。亭亭空谷花，耿耿持素心。芳菲不自达，感气谁相寻。采佩愿及时，毋令霜露侵。野鹤负标格，风尘苦憔悴。岂无霄汉心，亦为稻粱累。灵凤鸣朝阳，声闻托深契。方同蓬岛游，浮云欲中翳。孤心本难群，铩羽惭再厉。翘首霜天高，悠悠听长唳。
书怀·其一
作者：吴嵩梁
朝代：清

青兰无冶容，托根况幽深。和风一以拂，扬芬出中林。灼灼桃李颜，郁郁蓬艾阴。亭亭空谷花，耿耿持素心。芳菲不自达，感气谁相寻。采佩愿及时，毋令霜露侵。
书怀·其二
作者：吴嵩梁
朝代：清

野鹤负标格，风尘苦憔悴。岂无霄汉心，亦为稻粱累。灵凤鸣朝阳，声闻托深契。方同蓬岛游，浮云欲中翳。孤心本难群，铩羽惭再厉。翘首霜天高，悠悠听长唳。
周定王兰雪砚翁覃溪师属赋
作者：吴嵩梁
朝代：清

周藩宫里端溪石，留与苏斋试烟墨。四百年来璧水香，镌题古篆看犹识。驺虞献后归大梁，不愿移封就洛阳。师儒曾聘刘长史，词赋雅重东书堂。镇平博平皆好士，南陵西亭亦相继。本草图成为救荒，幽芳千种谁重绘。汴河横决浪如山，迎取金容没水还。一片仙云依旧紫，却随玉碗出人间。元朝宫树伤心碧，乐府当初歌不得。斜阳秋划十三陵，今日蟾蜍泪重滴。未央残瓦永平砖，都与人家作砚田。寻常故物知何阴，名字关心特可怜。
夜登仙鹤峰闻钟
作者：吴嵩梁
朝代：清

三十六声钟，秋山一万重。月明都化水，云气欲沈松。群籁此时绝，独游谁与从。仙人骖鹤去，手把玉芙蓉。
山阳晚眺
作者：吴嵩梁
朝代：清

天地萧森草木黄，寒山画堞半斜阳。烧余鹿下新樵径，雪后雕盘古战场。何处笛声悲向秀，昔年琴散绝嵇康。英雄竖子纷纷尽，广武原头漫激昂。
挽舒梦兰妻李湘弦联
作者：吴嵩梁
朝代：清
体裁：联

奔月访姮娥，忍令天香虚旧馆；持花归净土，徒烦松雪礼中峰。
挽蒋士铨联
作者：吴嵩梁
朝代：清
体裁：联

翰林投老身才用；天子知名遇亦稀。
挽蒋士铨联
作者：吴嵩梁
朝代：清
体裁：联

贺监江湖初返棹；杜陵衰病已成翁。
挽蒋士铨联
作者：吴嵩梁
朝代：清
体裁：联

青衫一别囊琴碎；白马重来酒盏空。
挽蒋湘雪联
作者：吴嵩梁
朝代：清
体裁：联

江南旧侣犹存我；身后名山更待谁。
王荆公祠
作者：吴嵩梁
朝代：清

治术平生薄汉唐，致君尧舜岂文章。早知红鹤非吾侣，善用青苗即社仓。忧国心惟天可鉴，名山身与世相忘。挟书我爱俞清老，驴背从游几夕阳。
礼烈亲王克勒马歌
作者：吴嵩梁
朝代：清

长白山高江水黑，天遣神驹归贝勒。诸将逡巡不敢骑，浑身血汗桃花色。头角崭然鳞甲动，始信天龙有真种。生立功名死报恩，画中见汝犹神勇。吉林冈连萨尔浒，巨炮惊雷箭如雨。霜啼奋蹴阵云飞，二十万兵歼一鼓。辛苦身经百战场，自跑泉水洗金疮。路人今日寻灵迹，一掬春波映夕阳。烈王勋德史有传，天马今从画中见。百战归来汗血流，论功马亦当封侯。王师破阵如破竹，王来骑马如骑龙。四蹄雷电双耳风，但闻战鼓先腾空。跨山蓦涧若平地，岂知身在重围中。箭伤刀斫不能死，得意腾骧日千里。王归天上马人间，矫首苍云泪如水。功成身殒为酬恩，刻石昭陵未足论。辽海年年千骑出，王孙犹问旧龙孙。
礼烈亲王克勒马歌·其一
作者：吴嵩梁
朝代：清

长白山高江水黑，天遣神驹归贝勒。诸将逡巡不敢骑，浑身血汗桃花色。头角崭然鳞甲动，始信天龙有真种。生立功名死报恩，画中见汝犹神勇。吉林冈连萨尔浒，巨炮惊雷箭如雨。霜啼奋蹴阵云飞，二十万兵歼一鼓。辛苦身经百战场，自跑泉水洗金疮。路人今日寻灵迹，一掬春波映夕阳。
礼烈亲王克勒马歌·其二
作者：吴嵩梁
朝代：清

烈王勋德史有传，天马今从画中见。百战归来汗血流，论功马亦当封侯。王师破阵如破竹，王来骑马如骑龙。四蹄雷电双耳风，但闻战鼓先腾空。跨山蓦涧若平地，岂知身在重围中。箭伤刀斫不能死，得意腾骧日千里。王归天上马人间，矫首苍云泪如水。功成身殒为酬恩，刻石昭陵未足论。辽海年年千骑出，王孙犹问旧龙孙。
赠书制府联
作者：吴嵩梁
朝代：清
体裁：联

场屋廿年头半白；文章四海眼谁青。
赠书制府联
作者：吴嵩梁
朝代：清
体裁：联

金粉六朝诗世界；莲花千叶佛光明。
赠凌坤联
作者：吴嵩梁
朝代：清
体裁：联

传家盛业刘中垒；稽古高名井大春。
赠朝鲜赵芝园联
作者：吴嵩梁
朝代：清
体裁：联

唱和重拈新句法；须眉争认古神仙。
赠潘世恩联
作者：吴嵩梁
朝代：清
体裁：联

三馆人才皆后辈；六官领袖属先生。
赠翁方纲联
作者：吴嵩梁
朝代：清
体裁：联

海日红生旌节外；岱云青到酒杯中。
赠阮元联
作者：吴嵩梁
朝代：清
体裁：联

阳明讲学收群彦；诸葛宣威镇百蛮。
过梅岭谒张文献公祠
作者：吴嵩梁
朝代：清

梅鋗战迹已寒灰，翠壁千寻凿险开。蛛网不蒙金鉴录，马嵬争见玉环来。少牢遣祭恩徒重，秋燕缄诗事可哀。荐士谁知心更苦，荔支晚出是奇才。
送某曼士巡抚入觐联
作者：吴嵩梁
朝代：清
体裁：联

民为衔恩知绣佛；公因述职去朝天。
送柳某归香雪山庄联
作者：吴嵩梁
朝代：清
体裁：联

沽酒倘逢天一雪；栽花容借屋三间。
雨后
作者：吴嵩梁
朝代：清

一犁新雨足，众绿共澄鲜。野色低涵树，溪流乱入田。泥香锄菜地，风定网鱼天。更觅幽深处，科头听石泉。
顾南雅画黑龙潭唐梅为望坡尚书作
作者：吴嵩梁
朝代：清

崇安县古传红梅，清献手植花仍开。滁州老梅尤可敬，醉翁此地曾觞咏。唐梅种者知何人，俯视宋树皆耳孙。黑龙潭深不可极，前九百载蟠其根。繁苞怒坼大于盏，艳雪一照无黄昏。沙壹浣絮荒江滨，古木曾现苍龙身。梅乎夭矫亦龙化，五朝呵护当有神。尚书昔秉中丞节，岁丰民和政无阙。悬知此树即甘棠，争看穿花飞彩蝶。学士奉使三年还，门墙桃李长追攀。酒酣为公纵奇笔，万里春风回指间。公谓此画世希有，乞君长句君许否。要写平生铁石心，须凭拄地撑天手。野人性僻耽冷花，见此肝肺生杈丫。三千万树香九里，梦踏月明寻钓槎。
顾南雅画黑龙潭唐梅为望坡尚书作
作者：吴嵩梁
朝代：清
体裁：古风

崇安县古传红梅，清献手植花仍开。滁州老梅尤可敬，醉翁此地曾觞咏。唐梅种者知何人，俯视宋树皆耳孙。黑龙潭深不可极，前九百载蟠其根。繁苞怒坼大于盏，艳雪一照无黄昏。沙壹浣絮荒江滨，古木曾现苍龙身。梅乎夭矫亦龙化，五朝呵护当有神。尚书昔秉中丞节，岁丰民和政无阙。悬知此树即甘棠，争看穿花飞彩蝶。学士奉使三年还，门墙桃李长追攀。酒酣为公纵奇笔，万里春风回指间。公谓此画世希有，乞君长句君许否。要写平生铁石心，须凭拄地撑天手。野人性僻耽冷花，见此肝肺生杈桠。三千万树香九里，梦踏月明寻钓槎。
题画
作者：吴嵩梁
朝代：清

遥山开晚晴，空翠来未已。一鸟步斜阳，自饮寒江水。
龙泉庵听泉
作者：吴嵩梁
朝代：清

寺门亭午殊萧森，龙气所结云为阴。不知泉脉出何处，潭水一碧无古今。人间苦旱仰神意，山根滴雪成甘霖。文鱼五色岂灵种，我来拊槛观浮沈。竹鞭穿地松插天，鳞甲隐现疑可寻。溪风响答万籁合，不雨亦作苍龙吟。此山石奇树尤古，惜少瀑布飞遥岑。寺楼倚山山卧水，遂以众影为幽深。筝琵平日厌繁会，风泉一听生道心。诸天原是空明相，下界谁闻微妙音。
剑门道中
作者：吴嵰
朝代：清

横磨万剑插云根，形胜西川重此门。二月莺花忙送客，四山风雨乱招魂。人情好武殊轻死，时俗忧贫易感恩。闻道嘉陵江上路，子规啼血满荒村。
谢文节公卜卦砚歌
作者：吴嵰
朝代：清

宋亡江南无人才，文节一语千秋哀。椒圃坪及建阳市，公所难者非一死。死谢天下死可矣，存恢复想生乃是。义旗不举心难明，但说余年报亲耳。当公辛苦卜卦时，茫茫四海几人知。人民城郭都如故，忍把兴亡归气数。沧海今更几百年，卜卦砚尚能流传。相看不暇辨真假，纷纷托兴留诗篇。微物犹为后人重，大节得非公自全。呜呼！宋亡死事尚有人，文信国外无公贤。
过王兰泉侍郎三泖渔庄感旧
作者：吴嵰
朝代：清

湖海论诗日，惟余最少年。大名安石动，小友步舒怜。竹里曾悬榻，花间屡泊船。渔庄今日路，肠断落星边。
重游京师留别
作者：吴嵰
朝代：清

不有升沈感，浑忘出处难。生还自戎马，家食托渔竿。复与软红约，思乘戴白欢。故山吾负汝，临发为重看。
冬日村居读靖节先生日月依辰至句遂演成一律
作者：吴巽
朝代：清

日月依辰至，村居岁欲残。补衣朝旭暖，织素夜灯寒。节分于陵苦，贫偕孺仲安。囊空忘羞涩，不用一钱看。
奉怀两大人
作者：吴巽
朝代：清

复抱西河痛，遥知泪不干。可怜双白发，谁与劝加餐？
癸丑秋陈妾得举一子时婿年四旬矣志喜
作者：吴巽
朝代：清

穷薄还凭世泽存，朝来弧矢喜悬门。翻嗟姑舅先朝露，未得生前一弄孙。
绿牡丹和韵
作者：吴巽
朝代：清

平台冉冉黛初匀，不逐邻园斗丽春。金谷荒凉成往事，风前犹想坠楼人。
闻雁
作者：吴巽
朝代：清

一字横排筝柱来，声声似拨楚弦哀。愿为羽翼偕飞去，纵遇高峰誓不回。
为章启之题画
作者：吴希鄂
朝代：清

芦花风起暮苍凉，露草娟娟未著霜。一缕秋魂飞不起，野烟和月堕寒塘。
元旦题红梅
作者：吴希鄂
朝代：清

大地穷寒乱雪飞，千山草木梦中腓。一花首出行春令，天与云霞作宝衣。
冬日书怀二首即示翥云同砚
作者：吴希鄂
朝代：清

晨登东南山，长啸览遐廓。平野黄埃起，俯视重踯躅。洸洸丈夫志，被褐怀美玉。家室絷心膂，常恐负尘俗。去者叠相送，往古多荣名。勋阀誇顾郭，才望慕机衡。予材既拥肿，予质复孤生。重念蓼莪诗，俛仰还吞声。我生适憔悴，朽槁忽已成。汝曹正焯焯，意气无短平。好为不朽死，勿求依人生。
冬日书怀二首即示翥云同砚·其一
作者：吴希鄂
朝代：清

晨登东南山，长啸览遐廓。平野黄埃起，俯视重踯躅。洸洸丈夫志，被褐怀美玉。家室絷心膂，常恐负尘俗。
冬日书怀二首即示翥云同砚·其二
作者：吴希鄂
朝代：清

去者叠相送，往古多荣名。勋阀誇顾郭，才望慕机衡。予材既拥肿，予质复孤生。重念蓼莪诗，俛仰还吞声。我生适憔悴，朽槁忽已成。汝曹正焯焯，意气无短平。好为不朽死，勿求依人生。
别离愁
作者：吴希鄂
朝代：清

渺渺别离愁，皎皎春江月。清愁抱月飞，月没愁未没。光景信不殊，人乃千里隔。噫嘻乎，人从两地看明月，月自天看两地人。安得此身作此月，碧天夜夜来相亲。
即席
作者：吴希鄂
朝代：清

麝云酒雾喷华筵，赋里惊鸿照目前。四座春风酬艳福，一尊新月小游仙。漏壶未肯憎长夜，瑶轸何腌惜绮年。只恐芳时容易过，香痕如梦梦如烟。
又题黯然吟
作者：吴希鄂
朝代：清

绮楼人去物华非，晓院花寒苜蓿肥。最是春风双燕子，呢喃还傍旧巢飞。
和谢大冶盦京口渡江作
作者：吴希鄂
朝代：清

秋雨秋风送客舟，水云深处剩閒鸥。奇才自古怜荆璞，病骨何堪任杞忧。羽翮青霄看健举，头觑沧海感沈浮。人閒昨夜亡梅尉，谁引吾曹到十洲。
墨龙
作者：吴希鄂
朝代：清

腔中碧尽千年血，囊中剩有游龙笔。等閒挥洒泥墙头，云起青天飞霹雳。
大愁
作者：吴希鄂
朝代：清

天荒荒，地眑眑，寥落万年豪圣少。一旦有之坐以槁，令此革党更扰扰，君臣日旰益草草。我今忽有怨，怨天不速老。不然手揭浮云，喝破青天十万丈，置我牢愁天之上。我愁置天上，炯炯瞳瞳，亿千万年，任汝下人瞻以望。
天风小
作者：吴希鄂
朝代：清

海波不起天风小，大鹏塌翅老荒岛。饥来乞食向小鸟，瓦缝粮空不能饱。莺鸠飞抢纷榆枋，大鸟承讥黯自伤。天寒岁暮霜风急，云翼垂垂渐非昔。君不见，天马踔蹄九垓褊，泥龙宛转石濑浅。龙侪蠙獭马槽枥，过者谁能一回睫。徒闻邱平垄灭时，披榛破莽珍鳞骨。噫吁嚱，天苍苍兮野茫茫，天荒地老悲恨长。白日速兮岸谷忙，一笑人间墓草荒。下为流丐上帝王，美人才士纷道旁。身命化作黄埃黄，古今不独此鸟有如此，胡为为之俛仰摧肝肠。且图日倒三百觞，醉挟巨管追电芒。砊磕淫裔莫敢当，矫首嘘气紫玉光。上续修霓之修千丈强，吸尽云霾烟冱，与尔青天白日同翱翔。
宵寒
作者：吴希鄂
朝代：清

宵寒何处著诗魂，剔尽银缸未掩门。鸟啄落花风捲幔，一庭烟月自黄昏。
对月
作者：吴希鄂
朝代：清

槛山牵恨入吟卮，木落江亭雁叫时。凝碧池头今夜月，西风弦管不胜悲。
己亥病后作
作者：吴希鄂
朝代：清

数载争如鸟絷笼，自怜病起倏成翁。药炉烟里北辰动，谵语声中大海东。匣剑夜鸣三峡雨，枕戈寒啸五更风。莫嗟春老江天暮，放眼斜阳万顷红。
感时即呈章大黻云
作者：吴希鄂
朝代：清

皇舆败绩事纷纭，遥念春明换劫氛。张翰扁舟聊复尔，管宁一榻尚依君。醉呼海月论今古，閒与沙鸥梦水云。山桂园莼喜同趣，相从长啸入烟濆。
早秋感怀
作者：吴希鄂
朝代：清

烟树含愁莽大荒，西风一夜鬓成霜。知交迹共秋蓬散，羁旅人如社燕忙。坐对河山抚髀肉，转看花月絓离肠。祖生慷慨中流意，落日凉云水一方。
春词
作者：吴希鄂
朝代：清

碧云斜幂垂杨堤，野红乱落山鸟啼。东风暖香熨罗带，纲户春愁压玉笄。桃花深锁绮空里，玉箫呜呜海烟起。
漫成
作者：吴希鄂
朝代：清

蓟门霜气破空来，承露犹为汉室台。树隐长天天隐塞，西风愁听暮笳哀。
漫成
作者：吴希鄂
朝代：清

镜外雄心死二毛，一腔热血怒江涛。汝南未叫千门旦，太白光中看宝刀。
爨材吟
作者：吴希鄂
朝代：清

灶养抽薪带湿烧，爆声还冀七弦调。中郎才思都消歇，莫恨琴材爨下焦。
琴川纪游
作者：吴希鄂
朝代：清

鬓痕棹影纪勾留，黛色岚光浑碧流。故苑芳馨萦别梦，画船箫鼓感重游。春边细雨花憎命，柳外轻寒鸟动愁。但得流连消锐气，月明何必定扬州。
画梅赠陈大守臣保宗二首
作者：吴希鄂
朝代：清

明月空枝忆素琴，悄飞孤梦上遥岑。广平去后江春老，冰雪何人见古心。烟潭泻月水鳞鳞，江驿迢遥弄早春。正恐倚楼一声笛，天涯愁绝咏花人。
画梅赠陈大守臣保宗二首·其一
作者：吴希鄂
朝代：清

明月空枝忆素琴，悄飞孤梦上遥岑。广平去后江春老，冰雪何人见古心。
画梅赠陈大守臣保宗二首·其二
作者：吴希鄂
朝代：清

烟潭泻月水鳞鳞，江驿迢遥弄早春。正恐倚楼一声笛，天涯愁绝咏花人。
白梅
作者：吴希鄂
朝代：清

斑斑残雪啮苔根，寒透罗帏第几层。最是不胜清怨处，玉人和月立黄昏。
白芍药
作者：吴希鄂
朝代：清

露华如水渍轻罗，袅袅离魂玉一梭。珍重东风无限意，碧阑干外夜寒多。
秋风词
作者：吴希鄂
朝代：清

秋风年年吹薄罗，所欢不归奈年何。菖蒲花老谢青娥，床头明光昏泪波。归来赠我珠十斛，别泪与之谁少多。
自题小影
作者：吴希鄂
朝代：清

愁海犹馀劫外身，疏梅残竹共精神。壮心夜绕鸡声月，病骨年销甑口尘。鸿爪暂应随雪住，混花多恐被春嗔。秋风转瞬更容鬓，画里樽前各一人。
自题梅花
作者：吴希鄂
朝代：清

大野翳黄埃，孤山皎寒树。风雪不知年，烟霞自终古。
说剑
作者：吴希鄂
朝代：清

囚龙雨夜裂鞘鸣，万丈光芒亘焕生。匝地蛟魂泣残血，何年霜海孕元精。风霆旧破崆峒石，虹月今埋潦淖坑。一自尘寰死薛烛，世无人更识青萍。
送别
作者：吴希鄂
朝代：清

淡月笼春沙，幽禽弄寒竹。烟际灭孤帆，江天自寥廓。
送友北上
作者：吴希鄂
朝代：清

故国造分手，离堂久怆神。水风难写恨，花柳易伤春。帆饱吴天雨，车吞冀野尘。心随寒月影，夜夜照行人。
送夏大挺哉诒霆之金陵
作者：吴希鄂
朝代：清

江花勒早红，烟树摇新绿。送子上河梁，携手出郊郭。江沫啮春沙，悲风凄野竹。孤帆没远空，望断江天目。朝辞芙蓉城，暮宿金焦麓。不见故乡人，怆然故乡月。
送陈守臣
作者：吴希鄂
朝代：清

春帆渺渺泛江行，万顷波涛一叶轻。镜里华年催短发，日边光景隔重城。人如鸥鹭浮江海，气负云霞郁太清。自有孙阳脱盐骥，未应浪作不平鸣。
除夕揽镜感赋
作者：吴希鄂
朝代：清

华鬓悤悤廿四年，酒杯在手思茫然。剑镮夜啸边城月，霜气寒沈镜里天。帝予聪明炯回雪，命憎文字渺秋烟。受恩深处都无语，自抚头颅看夕川。
题吴絅斋曾徯黯然吟草后
作者：吴希鄂
朝代：清

锦屏春去冷羊车，缘订三生愿竟赊。酒后乡愁击江浒，镜中人面遽天涯。吴山自昔生红豆，湘水无情怨落花。好语离亭烟树影，莫将幽恨漫萦遮。
题梅二首
作者：吴希鄂
朝代：清

霜海寒多酒力微，孤山月堕野烟霏。梦痕诗思浑无著，翠羽溪云相傍飞。神人何事下人寰，远韵高情不可攀。一片清寒相迫处，冻云扶梦过沙湾。
题梅二首·其一
作者：吴希鄂
朝代：清

霜海寒多酒力微，孤山月堕野烟霏。梦痕诗思浑无著，翠羽溪云相傍飞。
题梅二首·其二
作者：吴希鄂
朝代：清

神人何事下人寰，远韵高情不可攀。一片清寒相迫处，冻云扶梦过沙湾。
题独立美人
作者：吴希鄂
朝代：清

春庭睕晚萝藓香，春风飘飘罗带长。悄然独立有延伫，清愁压损九折肠。落花淡宕春不语，一片夕阳红杜宇。
题画松
作者：吴希鄂
朝代：清

云雨无寸权，蛟螭复狂吼。一夕风霆来，拿云破空走。
题画菊
作者：吴希鄂
朝代：清

一墀宿雨长寒芜，人瘦西风冷篆炉。落叶荒苔秋似梦，骚情逸韵两模糊。
题秋海棠
作者：吴希鄂
朝代：清

银筝切切语霜天，深院无人夜似年。风露中宵冷罗袜，秋魂如素月如烟。
题黄仲则两当轩集
作者：吴希鄂
朝代：清

坐看遗墨黯伤神，我亦衡湘泽畔人。一代才魂秦塞月，当年俊藻帝京尘。穷愁旷世无侪偶，歌哭千秋有比邻。欢息文章憎命语，君苗笔砚感陈陈。
投赠王湘绮先生
作者：吴广霈
朝代：清

到处青山好杖藜，沧洲小住即关西。非因赋鵩思辞楚，宁感蜚鸿佐霸齐。风息神鹏图海运，春归杜宇背花啼。愿从五斗乡闾醉，付与龙门传滑稽。海角欢迎李郭舟，同袍何地咏同仇。大言自昔轻刘季，好勇奚妨哂仲由。偶聚耆英闻凤吹，敢贪富贵羡羊头。吴儿拟作无家别，一剑题名天地留。
投赠王湘绮先生·其一
作者：吴广霈
朝代：清

到处青山好杖藜，沧洲小住即关西。非因赋鵩思辞楚，宁感蜚鸿佐霸齐。风息神鹏图海运，春归杜宇背花啼。愿从五斗乡闾醉，付与龙门传滑稽。
投赠王湘绮先生·其二
作者：吴广霈
朝代：清

海角欢迎李郭舟，同袍何地咏同仇。大言自昔轻刘季，好勇奚妨哂仲由。偶聚耆英闻凤吹，敢贪富贵羡羊头。吴儿拟作无家别，一剑题名天地留。
卖瓜人
作者：吴庆坻
朝代：清
体裁：古风

街头卖瓜人，朝朝止我门。筠筐累累瓜未大，一头筐空令儿坐。为问何由尔，具言儿母死。保抱更无人，肩担共入市。清晨起儿儿惊啼，日暮不归儿苦饥。儿不得乳饲馎饦，夜深无灯抱儿宿。雨多瓜少愁今年，日食而外无藏钱。朝朝暮暮赪双眉，如此养儿真可怜！君不见清泉浮出甘瓜绿，豪贵方夸饮河朔。
口占绝笔
作者：吴庆坻
朝代：清
体裁：七言绝句

寂寞分无千载誉，蹉跎死已十年迟。平生师友王梁沈，又到相逢痛哭时。
和琴志
作者：吴庆坻
朝代：清

云外匡君宅，山中《梁父吟》。娱亲得高寄，报国矢初心。厝火颠危局，虚车著作林。此邦关学盛，谁与振元音。
奉命典试云南留别政垣诸公
作者：吴庆坻
朝代：清

华发年来已满簪，岂期乘传采南琛。十科取士颁新令，六诏宣风有嗣音。刍狗醯鸡笑文字，蛮花犵鸟付讴吟。友朋漫为劳人惜，老鹤犹怀万里心。
挽张百熙联
作者：吴庆坻
朝代：清
体裁：联

公抱补天挥日心，岳岳风规，频岁政垣伸谠议；我有倾河倒海泪，茫茫前路，几人学界障颓波。
松生丈刻新年杂咏成题十绝句·其九
作者：吴庆坻
朝代：清
体裁：七言绝句

检点床头压岁钱，儿时最被阿翁怜。成都灯市长安月，枨触前尘二十年。
津门
作者：吴庆坻
朝代：清
体裁：七言律诗

横海楼船指析津，直沽新涨水粼粼。东窥辽沈千樯影，北控幽燕万里尘。畿辅最关天下重，风沙愁度客中春。似闻防患纡筹策，落日旌旗戍垒新。
甲辰仲冬赋呈葵园师
作者：吴庆坻
朝代：清

大道委榛莽，率土无夷庚。群邪狎白日，中馗沸鼯鼪。天步丁艰难，干国求良桢。外咨吾洲俗，上契三代程。讲舍盛兴作，条教一再更。堂堂大国楚，匪独文儒鸣。缅维咸同间，龛难多书生。流风笃忠悱，馀芳扇湘蘅。如何兰渐滫，异说恣纵横。乱苗必恶莠，谁为折其萌。贱子忝持节，擿埴嗟冥行。握枢在宗圣，致用先穷经。畔道文必黜，析疑经始明。但严泾渭别，无召水火争。钱朱企曩轨，历久垂芳声。材薄愧弗任，持禄常屏营。并世有硕儒，方雅镇流俗。幸厕籍湜伦，韩门仰培沃。暌离过廿稔，失喜访灵麓。拙工倚大匠，隐栝到曲木。奉手请旧业，蒿目悼危局。俯仰身世感，愀焉轸心曲。小子有狂言，勤拳效忠告。古称不朽三，造物靳庸福。南菁经解编，东华史宬录。传讽遍海内，学子丐膏馥。投簪味道腴，勤学资先觉。甄文重流别，姚李踵芳躅。孔传刊伪文，班书证疑读。遐哉千祀业，悉数屡更仆。葵心倾太阳，匪曰智卫足。公当勉加饭，弟子行抱蜀。少小苦羸疾，中岁疾良已。西南驰王程，江山壮玉垒。意气高岷嶓，险阻穷笮徙。期搜蜀才彦，持以献天子。适遘庚辛交，冬狩纪诗吏。冲寒赴行在，伏阙泪盈眦。明年还京师，儤直近丹戺。草奏引古谊，论迂駴俗耳。往岁乘滇輶，暑雨涉万里。津梁行告疲，占爻得艮趾。何图被恩命，沿潕下沅澧。岁晚暂投装，百惧而一喜。喜者亲丈席，谭经竟源委。惧者臣精亡，无繇振颓靡。蠠没方期岁，甄校无隙晷。遽遭病魔侮，瞑眩不可止。引疾幸得请，感极转汗泚。岂不眷芳华，升庭采兰芷。上负吾师期，下负横舍士。赠言意深厚，三复重嘘唏。朝廷纳群策，下士有葑菲。安得一謇谔，靖彼万谲诡。敝庐有孤松，贞干无曲理。蕲保岁寒心，明明指江水。
甲辰仲冬赋呈葵园师·其一
作者：吴庆坻
朝代：清

大道委榛莽，率土无夷庚。群邪狎白日，中馗沸鼯鼪。天步丁艰难，干国求良桢。外咨吾洲俗，上契三代程。讲舍盛兴作，条教一再更。堂堂大国楚，匪独文儒鸣。缅维咸同间，龛难多书生。流风笃忠悱，馀芳扇湘蘅。如何兰渐滫，异说恣纵横。乱苗必恶莠，谁为折其萌。贱子忝持节，擿埴嗟冥行。握枢在宗圣，致用先穷经。畔道文必黜，析疑经始明。但严泾渭别，无召水火争。钱朱企曩轨，历久垂芳声。材薄愧弗任，持禄常屏营。
甲辰仲冬赋呈葵园师·其三
作者：吴庆坻
朝代：清

少小苦羸疾，中岁疾良已。西南驰王程，江山壮玉垒。意气高岷嶓，险阻穷笮徙。期搜蜀才彦，持以献天子。适遘庚辛交，冬狩纪诗吏。冲寒赴行在，伏阙泪盈眦。明年还京师，儤直近丹戺。草奏引古谊，论迂駴俗耳。往岁乘滇輶，暑雨涉万里。津梁行告疲，占爻得艮趾。何图被恩命，沿潕下沅澧。岁晚暂投装，百惧而一喜。喜者亲丈席，谭经竟源委。惧者臣精亡，无繇振颓靡。蠠没方期岁，甄校无隙晷。遽遭病魔侮，瞑眩不可止。引疾幸得请，感极转汗泚。岂不眷芳华，升庭采兰芷。上负吾师期，下负横舍士。赠言意深厚，三复重嘘唏。朝廷纳群策，下士有葑菲。安得一謇谔，靖彼万谲诡。敝庐有孤松，贞干无曲理。蕲保岁寒心，明明指江水。
甲辰仲冬赋呈葵园师·其二
作者：吴庆坻
朝代：清

并世有硕儒，方雅镇流俗。幸厕籍湜伦，韩门仰培沃。暌离过廿稔，失喜访灵麓。拙工倚大匠，隐栝到曲木。奉手请旧业，蒿目悼危局。俯仰身世感，愀焉轸心曲。小子有狂言，勤拳效忠告。古称不朽三，造物靳庸福。南菁经解编，东华史宬录。传讽遍海内，学子丐膏馥。投簪味道腴，勤学资先觉。甄文重流别，姚李踵芳躅。孔传刊伪文，班书证疑读。遐哉千祀业，悉数屡更仆。葵心倾太阳，匪曰智卫足。公当勉加饭，弟子行抱蜀。
立春日作
作者：吴庆坻
朝代：清
体裁：七言律诗

宣统今年第四春，神州极目莽风尘。旧传令典青幡迓，梦入朝班綵仗陈。东郭衣冠原幻相，南天歌哭有遗民。沧江一卧惊残腊，忍说编诗甲子新。
简樊山四叠前韵
作者：吴庆坻
朝代：清
体裁：七言律诗

豪宕词人辛幼安，望穷塞雁独凭栏。迷离草夺宫袍绿，狼狈花迎画谷丹。六代江山真似梦，九霄楼宇不胜寒。声声如听鹍弦语，冰雪肠兼铁石肝。
贺刘承干上海新居联
作者：吴庆坻
朝代：清
体裁：联

书库待成池北记；甘林新卜瀼西居。
贺张百熙60寿联
作者：吴庆坻
朝代：清
体裁：联

贞观政要，元和国计；千秋金鉴，三辅黄图。
送陈文騄出守台湾组诗·其四
作者：吴庆坻
朝代：清
体裁：七言律诗

重过宣南细马停，钟鱼萧寺夜灯青。长安棋局论今昔，我辈文谈杂醉醒。断雁君悲埋玉树，化龙吾恨失青萍。时艰报国需加饭，莫道霜添两鬓星。
长新店逆旅用壁间仲鲁道稀联句韵
作者：吴庆坻
朝代：清
体裁：七言律诗

卅年湖海气销除，揽辔无名此役车。马首乱山云起伏，镜中华发雪萧疏。愿闻健竹宣房颂，行访楼桑帝子居。长剑随身韬不舞，荒鸡啼月渺愁予。
题三十小像
作者：吴庆坻
朝代：清
体裁：七言律诗

食肉何曾尽虎头，卅年书剑海天秋。文章幸未逢黄祖，襆被今犹窘马周。自是汝才难用世，岂真吾相不当侯。须知少日拿云志，曾许人间第一流。
幽人
作者：吴应奎
朝代：清

丹嶂横枫林，半壁白云互。黄上宅幽人，绿崖断梯磴。时有鹤飞来，玄猿睡初醒。汲水去清溪，泠然候疏磬。
晚步溪上
作者：吴应奎
朝代：清

招提钟磬寂，山月澹余晖。水木乱明瑟，云霞生客衣。天风纡竹籁，壑翠堕岩扉。自觉机能息，间鸥近不飞。
咏乐耕号
作者：吴应旸
朝代：清
体裁：七言律诗

自幼犁锄到白头，鹿门深处度春秋。呼晴惯听林间鹊，唤雨欣闻屋角鸠。百亩可供终岁足，一生那有百般愁。遗安学得庞公术，自幼犁锄到白头。
咏南桥
作者：吴应旸
朝代：清
体裁：七言律诗

水北人间一草堂，午宫方上驾舆梁。便他多少行人路，闲却东西济渡航。据镇北来山脉秀，截流南去水源长。当今整理寒冬候，驷马高车过不妨。
自咏
作者：吴应旸
朝代：清
体裁：五言律诗

筑屋陇滩上，幽居隔市尘。性情真可养，书画自堪亲。明月为良友，清风是故人。往来无俗侣，鸥鹭结为邻。
除夕偶成
作者：吴应旸
朝代：清
体裁：七言律诗

频闻爆竹送残冬，守岁杯盘对阿崇。银雪新添诗鬓白，彩幡高映烛花红。桃符神垒年年改，人物衣冠岁岁同。幸喜白头无个事，笑题春贴记年丰。
过严陵钓台
作者：吴应莲
朝代：清

桐江一线出天都，两汉高风旷代无。帝座暂来居士迹，云台终少客星图。祇缘秉性娱山水，不为逃名隐钓屠。试问垂竿何处所，凌空峭壁望模糊。
黄山云海歌
作者：吴应莲
朝代：清

黄岳凌空数千仞，千岩万壑含精蕴。有时喷薄结成云，弥山遍谷皆缤纷。平铺峰顶滔天白，五更变幻长空色。望中汹涌如惊涛，天风震撼大海潮。有峰高出惊涛上，宛然舟楫随波漾。山巅古木气萧疏，何似桅樯列画图。风渐起兮波渐涌，一望无涯心震恐。山尖小露如垒石，高处如何同泽国。斯为大地一奇观，狮子峰头最耐看。云蒸山顶成沧海，云消山色依然在。须臾旸谷辉乍腾，片时沧海忽消沈。乱云漠漠归岩壑，山顶波涛不复作。峰峰依旧插晴空，千年绝壁留仙踪。
有感
作者：吴应造
朝代：清

盖棺清议自难逃，华衮方荣一字褒。假若生前堪论定，谦恭王莽孝廉曹。
挽张之洞联
作者：吴庚辛
朝代：清
体裁：联

立言居不朽之三，秉节钺、赞枢机，时局正艰危，莽莽神州，公方砥柱中流，遂令日月重光、江河万古；事君则至死无贰，建新猷、存旧学，暮年期尽瘁，茫茫世界，天不慭遗一老，顿使华夷堕泪、朝野伤心。
沈孝子行
作者：吴廷华
朝代：清

我友有子称小凤，少岁六经熟磨砻。忘身竟以死孝传，千古人伦作桴栋。孝子陈情救乃翁，乃翁得旨还天中。昨岁母殡值邻火，扑灭不觉麻衣红。麻衣红，不可褫，宁死肯任母殡毁。头焦额烂肤不完，殡宫获全孝子死。孝子曾补《两笙》诗，《南陔》《白华》有新词。居身洁白守庭训，循陔乃厄南宫离。我闻客位之殡涂且肂，攒至西序预火备。此礼废坠千百年，致令孝子蹈炎炽。我友哭子几丧明，邦人请旌留孝名。登危临深古所戒，成仁取义非过情。读书要在持大节，至行煌煌如火烈。旌庐令典金石光，精神不逐劫灰灭。
渡台湾
作者：吴廷华
朝代：清

君问台湾路，沧溟地欲浮。十更约千里，八宇只孤舟。旁瞷金门岛，横冲黑水沟。相传旧疆域，隋号小琉球。出海知前路，指南还向东。真乘万里浪，怕趁十分风。鸟雀渺无影，鱼龙自有宫。年来颂清宴，飞渡见神功。
渡台湾·其一
作者：吴廷华
朝代：清

君问台湾路，沧溟地欲浮。十更约千里，八宇只孤舟。旁瞷金门岛，横冲黑水沟。相传旧疆域，隋号小琉球。
渡台湾·其二
作者：吴廷华
朝代：清

出海知前路，指南还向东。真乘万里浪，怕趁十分风。鸟雀渺无影，鱼龙自有宫。年来颂清宴，飞渡见神功。
社寮杂诗
作者：吴廷华
朝代：清

五十年来渤海滨，生番渐作熟番人。裸形跣足鬅鬙发，传是童男童女身。陇人短发剪来多，不用高盘髻一緺。海上原邻东印度，居然退院老头陀。珥珰渐贯耳轮宽，肩际垂垂两肉环。待得周环容径尺，便誇气概向人寰。搜罗采色次浮誇，点缀都凭草木华。天为痴顽偏爱护，一年无日不开花。幅布聊遮尺寸肤，凌寒原未见号呼。如何榾柮煨偏惯，相对南薰尚拥炉。如飞步履敢从容，鲤跃猱升去绝踪。笑数平生轻捷处，超腾九十九尖峰。刻期插羽走猫邻，雨夜风晨往返频。一道官文书到处，沿途响彻卓机轮。春郊漠漠水汤汤，莫问当时射鹿场。牵得骏厖朝出草，先开火路内山旁。倒单生咬各纷拿，鲜炙馀烹腊作豝。功令只今禁承饷，省教计腿付头家。才过谷雨觅猫螺，嫩绿旗枪映翠萝。独惜未经娴茗战，春风辜负采茶歌。早起樵苏邃谷东，佳材一概付薪翁。知音怕惹中郎赏，不剩荒厨焦尾桐。霞篮漆笼满蜗庐，家计休嫌长物无。还似老僧新驻锡，累累东壁大葫芦。嘉礼初成笑语阗，车蚝鹿脯满长筵。原知有赚期生女，果是新增打喇连。绣褓文衣制未便，生儿随母浴清泉。十年新学唐人俗，五色丝穿长命钱。琴瑟更张意已乖，萧郎歧路为谁排。回头断齿追欢日，尚剩亲磨鹿角钗。底六朝来待客忙，抱瓜献韭总寻常。殷勤含米供新酿，一盏盈盈白玉浆。抟饭何须匕箸尝，茹毛饮血俗相当。从来不设烹鱼釜，带甲生咀鲜蛎黄。出浴前溪笑解襟，落潮水浅上潮深。临流洗得沉痾去，大药曾投观世音。墘窦门边淡水隈，溪流如箭浪如雷。魁藤一线风摇曳，飞渡何须蟒甲来。金饰脂涂旧髑髅，争相雄长在操矛。而今渐晓秋曹法，不挂人头挂兽头。
社寮杂诗·其一
作者：吴廷华
朝代：清

五十年来渤海滨，生番渐作熟番人。裸形跣足鬅鬙发，传是童男童女身。
社寮杂诗·其七
作者：吴廷华
朝代：清

刻期插羽走猫邻，雨夜风晨往返频。一道官文书到处，沿途响彻卓机轮。
社寮杂诗·其三
作者：吴廷华
朝代：清

珥珰渐贯耳轮宽，肩际垂垂两肉环。待得周环容径尺，便誇气概向人寰。
社寮杂诗·其九
作者：吴廷华
朝代：清

倒单生咬各纷拿，鲜炙馀烹腊作豝。功令只今禁承饷，省教计腿付头家。
社寮杂诗·其二
作者：吴廷华
朝代：清

陇人短发剪来多，不用高盘髻一緺。海上原邻东印度，居然退院老头陀。
社寮杂诗·其二十
作者：吴廷华
朝代：清

金饰脂涂旧髑髅，争相雄长在操矛。而今渐晓秋曹法，不挂人头挂兽头。
社寮杂诗·其五
作者：吴廷华
朝代：清

幅布聊遮尺寸肤，凌寒原未见号呼。如何榾柮煨偏惯，相对南薰尚拥炉。
社寮杂诗·其八
作者：吴廷华
朝代：清

春郊漠漠水汤汤，莫问当时射鹿场。牵得骏厖朝出草，先开火路内山旁。
社寮杂诗·其六
作者：吴廷华
朝代：清

如飞步履敢从容，鲤跃猱升去绝踪。笑数平生轻捷处，超腾九十九尖峰。
社寮杂诗·其十
作者：吴廷华
朝代：清

才过谷雨觅猫螺，嫩绿旗枪映翠萝。独惜未经娴茗战，春风辜负采茶歌。
社寮杂诗·其十一
作者：吴廷华
朝代：清

早起樵苏邃谷东，佳材一概付薪翁。知音怕惹中郎赏，不剩荒厨焦尾桐。
社寮杂诗·其十七
作者：吴廷华
朝代：清

抟饭何须匕箸尝，茹毛饮血俗相当。从来不设烹鱼釜，带甲生咀鲜蛎黄。
社寮杂诗·其十三
作者：吴廷华
朝代：清

嘉礼初成笑语阗，车蚝鹿脯满长筵。原知有赚期生女，果是新增打喇连。
社寮杂诗·其十九
作者：吴廷华
朝代：清

墘窦门边淡水隈，溪流如箭浪如雷。魁藤一线风摇曳，飞渡何须蟒甲来。
社寮杂诗·其十二
作者：吴廷华
朝代：清

霞篮漆笼满蜗庐，家计休嫌长物无。还似老僧新驻锡，累累东壁大葫芦。
社寮杂诗·其十五
作者：吴廷华
朝代：清

琴瑟更张意已乖，萧郎歧路为谁排。回头断齿追欢日，尚剩亲磨鹿角钗。
社寮杂诗·其十八
作者：吴廷华
朝代：清

出浴前溪笑解襟，落潮水浅上潮深。临流洗得沉痾去，大药曾投观世音。
社寮杂诗·其十六
作者：吴廷华
朝代：清

底六朝来待客忙，抱瓜献韭总寻常。殷勤含米供新酿，一盏盈盈白玉浆。
社寮杂诗·其十四
作者：吴廷华
朝代：清

绣褓文衣制未便，生儿随母浴清泉。十年新学唐人俗，五色丝穿长命钱。
社寮杂诗·其四
作者：吴廷华
朝代：清

搜罗采色次浮誇，点缀都凭草木华。天为痴顽偏爱护，一年无日不开花。
社寮杂诗二十首外五首
作者：吴廷华
朝代：清

十万官粮三百囷，慎防侵耗及红陈。岛民倘隶司徒职，合署仓人及廪人。临流架竹作浮田，犁雨锄云事事便。万顷沧溟倘移试，蜃楼藏尽□农年。秦赘何从问肯堂，闺中瓜瓞蔓偏长。诸姑伯姊家人聚，不见男行见女行。一拳浮屿涌青苍，砥柱中流廿里长。添个琼楼并玉宇，蓬莱端在水中央。军声到处疾如雷，石峡重重一旦开。铁骑横通三港路，将军真个自天来。
社寮杂诗二十首外五首·其一
作者：吴廷华
朝代：清

十万官粮三百囷，慎防侵耗及红陈。岛民倘隶司徒职，合署仓人及廪人。
社寮杂诗二十首外五首·其三
作者：吴廷华
朝代：清

秦赘何从问肯堂，闺中瓜瓞蔓偏长。诸姑伯姊家人聚，不见男行见女行。
社寮杂诗二十首外五首·其二
作者：吴廷华
朝代：清

临流架竹作浮田，犁雨锄云事事便。万顷沧溟倘移试，蜃楼藏尽□农年。
社寮杂诗二十首外五首·其五
作者：吴廷华
朝代：清

军声到处疾如雷，石峡重重一旦开。铁骑横通三港路，将军真个自天来。
社寮杂诗二十首外五首·其四
作者：吴廷华
朝代：清

一拳浮屿涌青苍，砥柱中流廿里长。添个琼楼并玉宇，蓬莱端在水中央。
题杜文贞公小像
作者：吴廷华
朝代：清

长乐坡前白讥甫，太瘦生缘作诗苦。我闻斯言不谓然，是亦群儿谤伤语。三人各瘦公有云，诸弟岂尽能诗人。《唐书·文苑传》可考，丧乱饥饿丛公身。自公莅官天宝季，渔阳鼓瞽势何炽！陷贼归来惊所亲，老瘦当知从此始。乾坤疮痍劳至尊，苍茫家室空柴门。三年奔走益潦倒，一身皮骨嗟空存。我读公诗见大略，浩气纵横非束缚。况闻下笔如有神，豪吟安得身如削。披图恍遇山泽癯，聊存诗案明其诬。闻说李侯亦憔悴，千首敏捷终何如。
槐叶
作者：吴廷栋
朝代：清

槐叶一株碧，清斋净俗心。友疏无札到，诗就有僧吟。细雨收残照，归鸦聚晚林。渐于郊市远，山水自高深。
函谷关
作者：吴廷桢
朝代：清

丸泥塞险恃崇墉，表里山河百二重。城晚角声通晋塞，关寒树色锁秦封。惊心逋客听鸡度，矫首真人跨犊逢。西去岳莲迎面起，云开立马许从容。
天妃闸
作者：吴廷桢
朝代：清

断堰锁崔嵬，奔流下石隈。势吞淮甸尽，声撼海门开。水气晴吹雨，天风夕送雷。扣舷惊绝险，谁是济川才？
晓望华岳
作者：吴廷桢
朝代：清

曙爽西来岳势尊，削成天外射初暾。寒松翠滴仙人掌，晴雪光浮玉女盆。气肃金晶横地轴，路寻箭筈倚云根。悬知绝顶通呼吸，直欲排空谒帝阍。
杂感
作者：吴廷桢
朝代：清

弈棋世事太悠悠，覆罢残图玉局收。宽诏岂同逐客令，高赀自署富民侯。金鞍照路羞逢掖，珠履迎门笑蒯缑。少孺诋媒方朔讔，空将词赋学俳优。
次韵酬汪宫赞
作者：吴廷桢
朝代：清

少贱儒冠误，长贫旅铗存。艰难逃魏厕，寥落立齐门。国士矜殊遇，王孙感故恩。十年湖海客，重把寸心论。
淮浦夏日杂感
作者：吴廷桢
朝代：清

浊浪南奔万马雄，清淮如线失舂容。天连碧海盘霜鹘，水拍金堤转雪龙。四载禹功今未远，一丸蚁穴古难封。杞忧却怕天饶笑，且与平治磊块胸。
淮阴钓台
作者：吴廷桢
朝代：清

惆怅王孙去不归，功成无复理蓑衣。汉家只有桐江叟，长保秋风旧钓矶。
石田画庐山高
作者：吴廷桢
朝代：清

石田老人笔有神，匡庐面目为写真。荦确高峰馲驼卧，蜿蜒悬瀑蛟龙蹲。更叱巨灵运神斧，削出坡陀似悬乳。哀猿下饮难攀条，寒鸟归飞愁堕羽。万古盘涡转轮毂，三叠水帘珠万斛。游人总向画图看，依稀认得康王谷。何年来游支短筇，笋舆芒屩相过从。会当洗耳万山顶，高揖五老看炉峰。
秀野堂公宴韩慕庐先生扈跸还朝
作者：吴廷桢
朝代：清

凤池潋滟水波平，画绣争看傍辇行。南济舟航随夏后，东巡笔札领春卿。移莲里第归鞍晚，飞盏家山赐醴清。裁诏余间方退食，绛帷弟子挟书迎。
观潮
作者：吴廷桢
朝代：清

阊阖长风吹海立，冯夷怒挟天吴入。层层驾浪薄秋旻，凉波如沸鱼龙泣。海门匹练遥飞来，龛山赭山青崔嵬。罔象横冲两崖束，巨灵直擘中流开。划然分奔吼馀怒，霆击雷轰碎天鼓。日车倾昃羲和愁，疾掩阳乌避吞吐。倏忽奔腾万马狞，鸱夷蹴踏来窈冥。雪山摧翻鳌脊瘦，冰柱迸裂蛟涎腥。俄闻舂岸喧云碓，旋见跳波散珠佩。惊涛荡潏天低昂，乱石匉訇山破碎。潮头一落百丈强，迎潮之子凌苍茫。千桅乍隐鸥起没，一叶忽浮凫拍张。目精眩转毛洒淅，我生江乡懵未识。吁嗟向若恤然惊，倒泻长江荡胸臆。水犀强弩千雕翎，欲寻断镞扬遗灵。钓台西峙滩涨急，海天澒洞孤烟青。
试儿行为天标令子赋
作者：吴廷桢
朝代：清

璇源照夜凝冰壶，老蚌就掌生明珠。翠眉玉颊瞳点漆，人间又见徐卿雏。去年汤饼会众客，郁葱佳气方充闾。走邀温峤辨英物，耳畔仿佛闻啼呼。今来周晬露头角，矫矫自与群儿殊。豪鹰崱屴毛骨异，敢以凡鸟题门枢。云屏翠幕好遮护，抱持保姆颜敷腴。图史百物罗左右，满堂坐展红氍毹。排窗穴壁竞觇矕，亲戚笑问儿何须。径前握管随手抹，似寻字画摹之无。诸馀玩好不挂眼，岂羡取印提戈殳。乃翁雅素耽词翰，吮毫舔墨勒咿唔。儿生堕地有同嗜，端能读父盈车书。草牍方当等曼倩，临书且为留官奴。几人有儿得宁馨，万金之产良非诬。我归责子坐叹息，提孩便已趋殊途。朋来虽有四男子，森如立竹僵墙隅。懒惰总不好纸笔，召令吐记常含糊。正应坐我老伏枥，顾后驹齿皆顽驽。韩子不免简教示，陶公终是分贤愚。诗成聊复使之写，得不愧汗沾肌肤。生儿当如李亚子，尔曹碌碌何为乎？
集句联
作者：吴廷榕
朝代：清
体裁：联

修风晓逸，德星夕映；祥禽辈作，瑞木朋生。
集句联
作者：吴廷榕
朝代：清
体裁：联

器重南金，才横东箭；辨雕春囿，德莹秋天。
集句联
作者：吴廷榕
朝代：清
体裁：联

壮思风飞，逸情云上；朗姿玉旸，惠风兰披。
集句联
作者：吴廷榕
朝代：清
体裁：联

如筠斯清，比蕙又畅；逢岑爱曲，值石怜欹。
集句联
作者：吴廷榕
朝代：清
体裁：联

抗心希古，任其所尚；含毫命素，动必依真。
集句联
作者：吴廷榕
朝代：清
体裁：联

春水两派，晴山数曲；朱轮十乘，紫诰千篇。
集句联
作者：吴廷榕
朝代：清
体裁：联

泽雨无偏，心田受润；慈云既拥，智海亦深。
集句联
作者：吴廷榕
朝代：清
体裁：联

溽露飞甘，舒云结庆；贞筠抽箭，润璧怀山。
集句联
作者：吴廷榕
朝代：清
体裁：联

激扬硕学，诱接后进；甄明政术，晓达公方。
集句联
作者：吴廷榕
朝代：清
体裁：联

经纬区宇，弥纶彝宪；抑扬人杰，雕绘士林。
集句联
作者：吴廷榕
朝代：清
体裁：联

缀响兰深，缉言琼秘；沈思泉涌，华藻云浮。
集句联
作者：吴廷榕
朝代：清
体裁：联

缀响兰深，缉言琼秘；秉仁岳峻，动智渊明。
集句联
作者：吴廷榕
朝代：清
体裁：联

蕴智成囊，含明作镜；凭春洒翰，席月抽琴。
集句联
作者：吴廷榕
朝代：清
体裁：联

薜引山茵，荷抽水盖；琴号珠柱，书名玉杯。
集句联
作者：吴廷榕
朝代：清
体裁：联

赤野生姿，青田矫翰；白云怡意，清泉洗心。
集句联
作者：吴廷榕
朝代：清
体裁：联

鸟啭歌来，花浓雪聚；云随竹动，月共水流。
澄江归舟
作者：吴廷燮
朝代：清

半江斜日送归桡，楚尾吴头入望遥。今夜乡心愁绝处，芦花枫叶暮萧萧。
送燕
作者：吴廷燮
朝代：清

玉娘湖畔草萋萋，王谢亭台路已迷。惟有雕梁旧时月，随君直度海云西。
放鹤亭巢居阁联
作者：吴廷琛
朝代：清
体裁：联

华表千年，遗蜕可闻元鹤语；孤山一角，暗香先返玉梅魂。
和宋简州牛头山留别韵
作者：吴廷相
朝代：清

雄关晴耸翠光流，俯瞰双江满㡠秋。只为离亭贪爱日，却忘短景下山楼。赐马题诗宠并之，欢生赠佩去迟迟。他年若过平山下，壁上龙蛇动已知。风流惠政继苏黄，童叟攀辕偕奉觞。今夜文星何处照，剑关西望意茫茫。
和宋简州牛头山留别韵·其一
作者：吴廷相
朝代：清

雄关晴耸翠光流，俯瞰双江满㡠秋。只为离亭贪爱日，却忘短景下山楼。
和宋简州牛头山留别韵·其三
作者：吴廷相
朝代：清

风流惠政继苏黄，童叟攀辕偕奉觞。今夜文星何处照，剑关西望意茫茫。
和宋简州牛头山留别韵·其二
作者：吴廷相
朝代：清

赐马题诗宠并之，欢生赠佩去迟迟。他年若过平山下，壁上龙蛇动已知。
棒檄桥观打鱼用杜公观打鱼韵
作者：吴廷香
朝代：清

庐江近水非通津，山梁涨雪堆如银。冶父瀑下黄陂满，泼剌时复来游鳞。居民大罾船户网，圜桥观者争凝神。老饕得鱼且佐酒，雨余几研无纤尘。王家铁枪哥舒刀，江南烽火连在高。武昌松江尽肥美，乱流一网无遁逃。须知鱼亦我所欲，玉箸金盘总萧瑟。长鲸鼓浪何时休，底事吞舟坐相失。
题张氏山居
作者：吴廷香
朝代：清

烽火惊春老，劳生此避喧。那知乱山谷，中有小桃源。新笋迸出土，清泉流到门。杯盘真率处，犹有古风存。鸾凤窜荆棘，豺狼当路衢。干戈余涕泪，霜雪此头颅。把酒不成醉，请缨谁与俱。劳生负兵壑，我亦许驰驱。
题张氏山居·其一
作者：吴廷香
朝代：清

烽火惊春老，劳生此避喧。那知乱山谷，中有小桃源。新笋迸出土，清泉流到门。杯盘真率处，犹有古风存。
题张氏山居·其二
作者：吴廷香
朝代：清

鸾凤窜荆棘，豺狼当路衢。干戈余涕泪，霜雪此头颅。把酒不成醉，请缨谁与俱。劳生负兵壑，我亦许驰驱。
门联
作者：吴彦复
朝代：清
体裁：联

卜居梅福里；未上杜根书。
赠周宝镫
作者：吴彩霞
朝代：清

多生定拟蕊珠仙，此日风流更宛然。几见名姬为紫玉，欣逢佳偶即青莲。香心似雪姿尤丽，秀句惊人骨亦妍。最喜麟儿抛枣栗，书声共映绿窗前。
挽邵烈妇联
作者：吴彭年
朝代：清
体裁：联

蝴蝶有情同入梦；鸳鸯到死不分飞。
曹仁宪谨荣寿两韵体
作者：吴得彰
朝代：清

古调琴弹施政广，涂歌里咏口为碑。万家甘雨万家想，一邑惠风一邑思。丝绣平原新气象，图传洛邑旧英耆。今朝且喜长生享，檀板金樽介寿眉。吏治群推清且肃，还将雅化及群英。孝经课诵童骑竹，小学刊施士辟荆。已把金针施教育，尤将玉尺就裁成。吾侪拜手赓多福，一缕心香达堑城。
曹仁宪谨荣寿两韵体·其一
作者：吴得彰
朝代：清

古调琴弹施政广，涂歌里咏口为碑。万家甘雨万家想，一邑惠风一邑思。丝绣平原新气象，图传洛邑旧英耆。今朝且喜长生享，檀板金樽介寿眉。
曹仁宪谨荣寿两韵体·其二
作者：吴得彰
朝代：清

吏治群推清且肃，还将雅化及群英。孝经课诵童骑竹，小学刊施士辟荆。已把金针施教育，尤将玉尺就裁成。吾侪拜手赓多福，一缕心香达堑城。
到家后挽张介轩
作者：吴德旋
朝代：清

江乡旧侣多零落，诗酒过从独有君。小别那知成永诀，他年谁与定吾文。难忘共步桥边月，未忍回看渡口云。一卷芳华初禊草，几回吟讽对炉薰。
友人有问余诗法者走笔答之
作者：吴德旋
朝代：清

君莫问我诗，我诗多变格。知音最蚤惟陆君，许我清才世无敌。自交仁和宋左彝，风人之意时一窥。南朝鲍谢不可到，侧艳往往如温岐。吾州数子才不羁，论议绝出高难跻。南宋不数陆务观，中州姑置元裕之。嶙峋坡谷犹下乘，更谁比数诗人诗。我今偏得采诗法，不论浓淡与平奇。但须妙合兴观群怨之大旨，导源三百其无迷。
怀人
作者：吴德旋
朝代：清

怀人春夜坐，坐久微风生。远远闻清吹，谁家玉笛声。开帘纳归燕，倚槛听啼莺。苔砌露偏重，花檐月倍明。颓思方就枕，惆怅曙鸡鸣。
蟋蟀
作者：吴德旋
朝代：清

蟋蟀将在堂，君子尚行役。行役无归期，愁思向谁说。明月上帘来，光流玉镜台。含情属明月，莫更入罗帷。
成都杜甫草堂联
作者：吴德纯
朝代：清
体裁：联

诗教将衰，谁起先生扶大雅；梅花有主，我来此地坐春风。
春日至土桥过任处士庄·其一
作者：吴德纯
朝代：清
体裁：五言律诗

放眼郊原阔，清幽爱郭西。垂杨藏野店，春水涨前溪。兴惬忘途远，情欢怅日低。穿林行几曲，遥指是高栖。
春日至土桥过任处士庄·其一
作者：吴德纯
朝代：清

放眼郊原阔，清幽爱郭西。垂杨藏野店，春水涨前溪。兴惬忘途远，情欢怅日低。穿林行几曲，遥指是高楼。
春日至土桥过任处士庄·其二
作者：吴德纯
朝代：清

修竹围茅舍，鸟声喜客来。居乡怜野逸，煮酒乐追陪。子秀书能读，童痴钓未回。殷勤重惜别，远寺暮钟催。
送荣西远游燕
作者：吴德裕
朝代：清

长短亭前理棹迟，秋风木叶点波时。穷将箫杖支行李，老借匏尊慰别离。野逸天真推李白，画师词管重王维。白头慈母添衣线，此意须教游子知。
岁暮寄怀家兄子定临汝舍弟子益洪都
作者：吴忠诰
朝代：清

南服地气燠，十月霜始见。漫漫云色殊，槭槭风响变。池水收浩渺，庭柯改葱茜。宵征哀蟋蟀，来宾感鸿雁。繁华忆春阳，凋素迫岁晏。索居易永久，屡见时物换。客游何所乐，况乃非仕宦。言诵鸣鸠诗，离忧耿申旦。申旦不能寝，念我同气人。飘泊各异县，邈若胡与秦。百年复几何，一别三四春。山川隔言笑，寤寐见精神。羁禽困罗绁，奋飞道无因。多忧捐心志，易与衰暮邻。怀哉保颜色，堂上有老亲。老亲年六旬，素发垂两耳。筋力已非昔，疴疾渐丛起。三时缺温情，百念交惧喜。负米徒远游，岂尽奉甘旨。况念先世来，潜德久未启。显扬匪异人，凌替责难诿。《诗》《书》笃遗训，家声庶有豸。相期各努力，黾勉自今始。
岁暮寄怀家兄子定临汝舍弟子益洪都·其一
作者：吴忠诰
朝代：清

南服地气燠，十月霜始见。漫漫云色殊，槭槭风响变。池水收浩渺，庭柯改葱茜。宵征哀蟋蟀，来宾感鸿雁。繁华忆春阳，凋素迫岁晏。索居易永久，屡见时物换。客游何所乐，况乃非仕宦。言诵鸣鸠诗，离忧耿申旦。
岁暮寄怀家兄子定临汝舍弟子益洪都·其三
作者：吴忠诰
朝代：清

老亲年六旬，素发垂两耳。筋力已非昔，疴疾渐丛起。三时缺温情，百念交惧喜。负米徒远游，岂尽奉甘旨。况念先世来，潜德久未启。显扬匪异人，凌替责难诿。《诗》《书》笃遗训，家声庶有豸。相期各努力，黾勉自今始。
岁暮寄怀家兄子定临汝舍弟子益洪都·其二
作者：吴忠诰
朝代：清

申旦不能寝，念我同气人。飘泊各异县，邈若胡与秦。百年复几何，一别三四春。山川隔言笑，寤寐见精神。羁禽困罗绁，奋飞道无因。多忧捐心志，易与衰暮邻。怀哉保颜色，堂上有老亲。
鹧鸪天
作者：吴怀凤
朝代：清

几许情怀恨未完。花枝常向病中看。渐依人面春云薄，欲拾榆钱夜月残。愁没绪，思无端。低徊镇日自凭栏。东风芳草浑无赖，弱质偏教耐晚寒。
冯唐墓
作者：吴怀珍
朝代：清

汉代名臣墓，风前立马看。残碑荒藓合，古木野云寒。流滞年华促，明良际遇难。挥鞭行不得，回首望长安。
湖上同蔡子鼎谭仲修
作者：吴怀珍
朝代：清

轻舟一棹入湖西，和尔行吟过白堤。宿雨画桥烟水碧，空山乔木鹧鸪啼。吾曹啸傲仍诗酒，大地兵争日鼓鼙。凄绝长河控南北，登高雪涕为群黎。
送蒋恭亮之东台
作者：吴怀珍
朝代：清

白日欲落风在林，前啸狐狸后悲禽。问子行役向何所，大江自北黄河南。江水东入海，河流日澎湃。河伯何不仁，屡作人民害。君不见今年六月黄河决，生灵百万皆鱼鳖。况复干戈海内多，江淮浩浩常流血。我已轻出子复尔，掺执子袪不可说。吁嗟岁阑风雪寒，长途愁子衣裳单。樽前强起互相酌，为子高歌《行路难》。歌成予亦从此去，回首江南渺烟树。
七夕前一日独坐简扁善
作者：吴怡
朝代：清

月影移花度绮寮，帘垂银蒜夜迢迢。秋萤吸雾栖烟叶，凉露侵人湿翠翘。小别漫栽红豆子，閒情且倚紫琼箫。双星漠漠秋河澹，睡鸭馀薰已半消。
七夕示翰君
作者：吴怡
朝代：清

画屏无睡怯新凉，秋点听残夜未央。耿耿银河望灵匹，娟娟素月照流黄。星盟钿盒应珍重，石赠支机事渺茫。为恐良时容易尽，绿章愿乞此宵长。
九日登越秀山和家大人步东坡惠州韵
作者：吴怡
朝代：清

海门日落角声凉，庾岭霜清橘柚香。几处寒砧催木叶，频年倦旅怯秋光。登临朝汉荒台畔，凭吊降王废苑傍。莫问当时歌舞地，暮云愁锁绿芜长。
和家大人上巳日作
作者：吴怡
朝代：清

微雨帘笼燕影斜，博山香细透轻纱。春阴十日朱成碧，幽恨频年鬓欲华。漫学参军作蛮语，且持樽酒饯飞花。比来客思颓唐甚，懒逐游人斗钿车。
和沈季文壬子除夕感怀诗元韵同翰君作
作者：吴怡
朝代：清

岁去无踪杳莫寻，百壶春酒且重斟。丹颜绿鬓随年改，密咏恬吟坐夜深。六合之中皆寄旅，一杯以外听浮沈。纷纷时局方争鹿，漫诩河山似带襟。
游山同翰君作
作者：吴怡
朝代：清

落日陀台畔，晴空一雁飞。平芜迷望远，野鸟向人低。金井凄寒缏，秋砧捣客衣。故园松菊好，三径愿同归。
秋日越秀山怀古
作者：吴怡
朝代：清

苍茫吊古独登台，极目天南瘴雾开。一代兴亡悲黍麦，千秋霸业剩蒿莱。塍荒禁苑耕残瓦，潮落珠江冷劫灰。回首玉钩斜畔路，素馨寂寞销寒晖。落日秋原草木彫，断垣残础认前朝。呼鸾道废佳游歇，戏马台荒霸气销。岭海蛮烟愁陆贾，陀城瘴雨吊任嚣。登临不尽沧桑感，怕听西风咽暮涛。
秋日越秀山怀古·其一
作者：吴怡
朝代：清

苍茫吊古独登台，极目天南瘴雾开。一代兴亡悲黍麦，千秋霸业剩蒿莱。塍荒禁苑耕残瓦，潮落珠江冷劫灰。回首玉钩斜畔路，素馨寂寞销寒晖。
秋日越秀山怀古·其二
作者：吴怡
朝代：清

落日秋原草木彫，断垣残础认前朝。呼鸾道废佳游歇，戏马台荒霸气销。岭海蛮烟愁陆贾，陀城瘴雨吊任嚣。登临不尽沧桑感，怕听西风咽暮涛。
答姊病中秋感示扁善
作者：吴怡
朝代：清

小山丛桂暗香浮，极目平芜起莫愁。示疾维摩时恋榻，倦游王粲怯登楼。身如客燕仍为客，心似秋桐易感秋。何日莼鲈遂归思，五湖偕隐狎閒鸥。
九日登高
作者：吴性诚
朝代：清

一派苍茫无尽头，扶桑万里接瀛洲。乾坤浩荡蛟龙伏，潮汐盈虚日夜浮。波底不逢鳌引㹀，水中每见蜃成楼。玉山红雨晴岚护，书剑平生此壮游。
九日登高
作者：吴性诚
朝代：清

不减清狂祇自宽，糗餐花饮且盘桓。气吞天地成空阔，人到蓬瀛极大观。曲径扶筇聊啸傲，方壶张盖笑寒酸。秋光指点斜阳外，清露嘉禾四野欢。
九日登高
作者：吴性诚
朝代：清

东皋缓布寸心娱，四面悠然入画图。榕树浓阴眠嫩犊，莎溪浅濑浴轻凫。笋排远岫穿烟雾，鳞次平畴抱郭郛。鸡犬桑麻真庶富，休忘教养弃顽愚。
九日登高
作者：吴性诚
朝代：清

倦鸟飞低意悄然，异乡逐臭尚年年。眼看莺侣辞幽谷，谁送鹏抟上碧天。张翰莼鲈殊寄托，陶潜松菊好因缘。山灵应笑劳人瘦，高处难寻九日仙。
九日登高
作者：吴性诚
朝代：清

十年轣辘耐飘蓬，勾漏丹砂却未逢。五岳烟霞开眼界，三山云海荡心胸。欺人未敢誇驯雉，知己惟思爱画龙。但得白衣能送酒，蓼湾荻浦亦从容。
九日登高
作者：吴性诚
朝代：清

坦途冉冉上高原，一望平芜接海门。鱼网烟波千港艇，溪桥风雨万家村。庄围绿竹槟榔宅，篱挂青萝甘蔗园。便是家居无此胜，纫兰芟棘笑开樽。
九日登高
作者：吴性诚
朝代：清

放怀何处不龙山，俗虑尘容尽可删。帽为无风吹未落，石缘有磴上能攀。但从鸡酒寻佳趣，岂必茱萸驻渥颜。童叟追随林壑静，宰官何幸暂时閒。
九日登高
作者：吴性诚
朝代：清

楚云回首旧江乡，风景依稀记昔狂。绿水青山茅屋外，翠禽红树板桥旁。芒鞋踏径苔痕密，竹叶衔杯酒气香。联襼弟兄亲友伴，超然尘壒胜名场。
九日登高
作者：吴性诚
朝代：清

簿书鞅掌强登高，放眼云山气正豪。何处平台堪戏马，几人险韵敢题糕。青霄雁字书难觅，红叶霜林景未遭。沧海横流谁砥柱，狂澜无际任滔滔。
九日登高
作者：吴性诚
朝代：清

自笑疏慵久系匏，恰如琴瑟柱常胶。老腰罄折终嫌拙，短发冠欹每见嘲。楮叶铅刀空岁月，芥舟杯酒滞堂坳。关心苍赤添霜鬓，何暇閒情问乐郊。
入山歌
作者：吴性诚
朝代：清

梦亦不到海外乱山之中，炎歊来往于烟雨寂寞之空濛。上雾下湿天日暗，溪谷岚气瘴毒侵鸡肋之微躬。斫竹为床聊偃仰，破壁僧房吼夜风。撼枕声喧溪水激，奔腾万马无停息。古人五月渡泸勤，嗟余何事此间数晨夕。婆娑洋世界原宽，自归版图衽席安。两戒河山经擘画，百年疆索定纡盘。土牛红线分番汉，文身剺面判衣冠。毋相越畔设险守，旧章遵循永不刊。叵耐生番偏嗜杀，伺杀汉人镖飞雪。割得头颅血模糊，山鬼伎俩誇雄杰。闪睒枭獍人见愁，痴顽吾民与之游。悯不畏惧侵其地，吞食抵死竟无休。千峰万壑潜深入，荷戈负耒如云集。横刀带剑万人强，蠢尔愚番皆掩泣。七十二社部落分，茹毛饮血麋鹿群。中有旷隰名埔社，水绕山围佳胜闻。周回斜阔几百里，丰草长林平如砥。雕题黑齿结茅居，歌哭聚族皆依此。牧牛打鹿钓溪鱼，不识不知太古初。别有天地非人世，万顷膏腴可荷锄。朅来搆隙失邻好，水社杀机藏已早。谍谋暗引贪利徒，灭虢还从虞假道。伪呼庚癸乏军粮，欲向山中乞鹿场。矫称官长张红盖，袭取其社不可当。壮者仅免幼者死，老妇饮刃屠稚子。开廪运粟万斛多，其馀一炬屋同燬。野掠牛羊室括财，弓刀布釜尽搜来。可怜更有伤心处，掘遍冢墓抛残骸。兔脱纷纷窜岩曲，祗解哀号不解哭。愁云白日惨昏沉，峰罅偷窥仇起屋。筑土星罗十二城，蜂屯蚁聚极纵横。分犁划亩争肥瘠，不管蚩蚩者死生。我闻痛心兼疾首，终夜徬徨绕床走。同为赤子保无方，断肠愧赧惟引咎。传闻此番知大义，曾助王师歼丑类。有功不赏祸太奇，发指凶残频坠泪。天地好生伤太和，况复皇恩浩荡多。化外何曾有征伐，生成遍德伏巢窝。何物莠民敢戕害，罄竹难书其罪大。从来拓土与开疆，岂可编氓私越界。拟议爰书申大义，当事震怒从严治。分檄奔驰文武官，机宜良策飞宣示。宣示恩威孰敢违，先驱狼虎解长围。摧城撤屋散其党，还尔土田亦庶几。仍彰国典警奸宄，罚不及众罪有归。自顾庸才忝斯土，未然弛禁疏防堵。笋舆冒雨入云山，事后勤劳恐无补。溪回路转骇蚕丛，羊肠叱驭笑笼东。敢辞险阻勾留苦，仗剑横扫魑魅空。莫认蓬莱可访仙，荒烟蔓草翠微巅。白云欲晴黑云雨，鹧鸪啼声到耳边。治人治法难俱得，大东小东堪叹息。苍生霖雨不相逢，救死攘敚谋衣食。兴言至此颜厚有忸怩，试听枝上子规心恻恻。寄语番奴休杀人，杀人天谴不可测。
入山歌·其一
作者：吴性诚
朝代：清

梦亦不到海外乱山之中，炎歊来往于烟雨寂寞之空濛。上雾下湿天日暗，溪谷岚气瘴毒侵鸡肋之微躬。斫竹为床聊偃仰，破壁僧房吼夜风。撼枕声喧溪水激，奔腾万马无停息。古人五月渡泸勤，嗟余何事此间数晨夕。
入山歌·其三
作者：吴性诚
朝代：清

七十二社部落分，茹毛饮血麋鹿群。中有旷隰名埔社，水绕山围佳胜闻。周回斜阔几百里，丰草长林平如砥。雕题黑齿结茅居，歌哭聚族皆依此。牧牛打鹿钓溪鱼，不识不知太古初。别有天地非人世，万顷膏腴可荷锄。
入山歌·其二
作者：吴性诚
朝代：清

婆娑洋世界原宽，自归版图衽席安。两戒河山经擘画，百年疆索定纡盘。土牛红线分番汉，文身剺面判衣冠。毋相越畔设险守，旧章遵循永不刊。叵耐生番偏嗜杀，伺杀汉人镖飞雪。割得头颅血模糊，山鬼伎俩誇雄杰。闪睒枭獍人见愁，痴顽吾民与之游。悯不畏惧侵其地，吞食抵死竟无休。千峰万壑潜深入，荷戈负耒如云集。横刀带剑万人强，蠢尔愚番皆掩泣。
入山歌·其五
作者：吴性诚
朝代：清

我闻痛心兼疾首，终夜徬徨绕床走。同为赤子保无方，断肠愧赧惟引咎。传闻此番知大义，曾助王师歼丑类。有功不赏祸太奇，发指凶残频坠泪。天地好生伤太和，况复皇恩浩荡多。化外何曾有征伐，生成遍德伏巢窝。何物莠民敢戕害，罄竹难书其罪大。从来拓土与开疆，岂可编氓私越界。拟议爰书申大义，当事震怒从严治。分檄奔驰文武官，机宜良策飞宣示。宣示恩威孰敢违，先驱狼虎解长围。摧城撤屋散其党，还尔土田亦庶几。仍彰国典警奸宄，罚不及众罪有归。
入山歌·其六
作者：吴性诚
朝代：清

自顾庸才忝斯土，未然弛禁疏防堵。笋舆冒雨入云山，事后勤劳恐无补。溪回路转骇蚕丛，羊肠叱驭笑笼东。敢辞险阻勾留苦，仗剑横扫魑魅空。莫认蓬莱可访仙，荒烟蔓草翠微巅。白云欲晴黑云雨，鹧鸪啼声到耳边。治人治法难俱得，大东小东堪叹息。苍生霖雨不相逢，救死攘敚谋衣食。兴言至此颜厚有忸怩，试听枝上子规心恻恻。寄语番奴休杀人，杀人天谴不可测。
入山歌·其四
作者：吴性诚
朝代：清

朅来搆隙失邻好，水社杀机藏已早。谍谋暗引贪利徒，灭虢还从虞假道。伪呼庚癸乏军粮，欲向山中乞鹿场。矫称官长张红盖，袭取其社不可当。壮者仅免幼者死，老妇饮刃屠稚子。开廪运粟万斛多，其馀一炬屋同燬。野掠牛羊室括财，弓刀布釜尽搜来。可怜更有伤心处，掘遍冢墓抛残骸。兔脱纷纷窜岩曲，祗解哀号不解哭。愁云白日惨昏沉，峰罅偷窥仇起屋。筑土星罗十二城，蜂屯蚁聚极纵横。分犁划亩争肥瘠，不管蚩蚩者死生。
初到澎湖歌
作者：吴性诚
朝代：清

新秋来澎岛，风挂紫澜旌。又击中流楫，孤帆一叶轻。天际微云抹，列屿睹峥嵘。莲花开瓣瓣，形势极纵横。三十有六岛，荷盖田田擎。又如排衙状，拱卫自天成。民贫缘土瘠，凋攰每呼庚。昔时人古朴，无怀葛天并。祗今渐偷薄，诪张幻蚩狞。砂碛鲜稻麦，粱粟种高坪。秋肥蒜脑薯，饔飧啜其羹。花无好桃李，草无香杜蘅。珍罕荔杏果，谁识橘与橙。不闻云叫雁，不见柳藏莺。衔泥渺紫燕，布谷绝鸧鹒。所产惟白鸠，雪羽照霜翃。四面枕浩瀚，波涛淜湃声。人家田是海，缯网夕阳桁。蟳蠘鲎海月，琐管螺蛤蛏。瑶柱西施舌，鲑菜几案呈。龙肠龙虱类，水族万千萦。男女竞采捕，鲜薧供饪烹。乾坤浮烟雾，日月失阴晴。台飓巽二烈，昼夜雷轰轰。天鼓挟鼍吼，魂梦骇怦怦。怒潮掀白马，地轴翻鳌鲸。舟帆来往断，缓急阻水程。忽然霏卤霰，海雨洒低薨。沾衣黴黕黮，嘉种萎叶茎。风土殊恶劣，士女半伧儜。四宅既已隩，抚字慎权衡。强宗思拔薤，芟刬搜棘荆。鞭蒲戒微眚，教勉先父兄。颠连岂隔膜，痛痒切孩婴。东南雄锁钥，半壁天外撑。萑苻防恣肆，重镇卫以兵。楼船频下濑，不坐细柳营。朝廷设文武，部署规模宏。所贵冰渊懔，夙夜惟励精。敢恋黄紬被，放衙动讥评。代庖笑越俎，缇油荷宠荣。别乘传车至，儿童竹马迎。何以报知己，何以慰苍生。不网珊瑚树，休贪金满籯。喜逢秋正熟，蔀屋乐丰荣。公堂跻朋酒，蔼蔼纷兕觥。狂澜回砥柱，波不扬匉訇。苍茫云水阔，无复哀鸿鸣。
卸篆引见留别绅耆
作者：吴性诚
朝代：清

万里朝天抗手行，亲民几载动离情。春培兰蕙香应茂，霜萎萑苻莽莫生。无限青山留缱绻，有灵碧海迹分明。系怀更是甘泉水，去后思量尚可盟。
卸篆引见留别绅耆
作者：吴性诚
朝代：清

东南半壁俨蓬莱，鳌戴云山四面开。富教商量长治计，安危斟酌出群才。仙成徐福空劳想，花好潘郎不暇栽。多少心情酬未得，愧余两度抱琴来。
卸篆引见留别绅耆
作者：吴性诚
朝代：清

杯酒旗亭饯紫霞，针砭持赠且停车。承平幸得逢身世，安乐方知有室家。礼乐百年兴地脉，弟兄五郡聚天涯。熏蒸和气成仁让，回首春台望物华。
卸篆引见留别绅耆
作者：吴性诚
朝代：清

滥竽赤紧耸劳肩，礰落风尘海外天。看遍桐花开一纪，笑将楮叶刻三年。犹存直道民风古，欲挽颓波吏治先。无补苍生真忝窃，宝山空返正茫然。
放纸鸢
作者：吴性诚
朝代：清

回首江乡记昔年，春风一线引飞鸢。乍看霁色三山地，却放秋光九月天。几处儿童喧海畔，满空鱼鸟透云边。旁人莫笑凌霄晚，万里扶摇正洒然。
放纸鸢
作者：吴性诚
朝代：清

海阔天空不碍飞，青霄直上挂晴晖。高排阊阖凌千仞，俯阚沧溟小四围。健翮当秋鹏路远，遥情隔水雁书稀。好风借得吹嘘力，始信人间线索微。
澎湖九日登高
作者：吴性诚
朝代：清

曾闻海外有仙山，无那蓬莱是此间。断岭排衙分远近，平冈列障抱湾环。几人蜡就堪游屐，何处云深可扣关。岛屿纵横三十六，扶筇指点且开颜。天际微云一抹青，石衔精卫满烟汀。波喧鼍鼓潮声息，风过鱼梁水气腥。戏马呼鹰空有恨，求仙采药恐无灵。忘情名利身还健，不饮茱萸酒独醒。难寻幽径陟高岩，漠漠平原斥卤咸。白露秋深蛟蜃窟，紫澜晴挂海天帆。疏篱未有凌霜菊，野岸曾无带雨衫。如此登临谁送酒，不须张盖愧头衔。管领秋光倍豁然，气吞云梦水连天。乾坤浩落中流楫，日夜苍茫外海船。眼阔壮游五岳后，心娱奇胜十年前。江乡兄弟登高处，好景当凭雁字传。书剑萧然吏隐兼，因风落帽正无嫌。丹枫乌桕三山渺，碧海青天万里黏。瑚长可知非网密，珠还未必是官廉。钓鳌莫下任公饵，向若徒惊白发添。荒烟瘴雨簇哀鸿，杼轴愁吟大小东。破屋柴扉寒日闭，薄田秋薯熟年丰。何曾鸡酒联高会，却把鸢鱼放远空。便是龙山情景好，也应蒿目对西风。
澎湖九日登高·其一
作者：吴性诚
朝代：清

曾闻海外有仙山，无那蓬莱是此间。断岭排衙分远近，平冈列障抱湾环。几人蜡就堪游屐，何处云深可扣关。岛屿纵横三十六，扶筇指点且开颜。
澎湖九日登高·其三
作者：吴性诚
朝代：清

难寻幽径陟高岩，漠漠平原斥卤咸。白露秋深蛟蜃窟，紫澜晴挂海天帆。疏篱未有凌霜菊，野岸曾无带雨衫。如此登临谁送酒，不须张盖愧头衔。
澎湖九日登高·其二
作者：吴性诚
朝代：清

天际微云一抹青，石衔精卫满烟汀。波喧鼍鼓潮声息，风过鱼梁水气腥。戏马呼鹰空有恨，求仙采药恐无灵。忘情名利身还健，不饮茱萸酒独醒。
澎湖九日登高·其五
作者：吴性诚
朝代：清

书剑萧然吏隐兼，因风落帽正无嫌。丹枫乌桕三山渺，碧海青天万里黏。瑚长可知非网密，珠还未必是官廉。钓鳌莫下任公饵，向若徒惊白发添。
澎湖九日登高·其六
作者：吴性诚
朝代：清

荒烟瘴雨簇哀鸿，杼轴愁吟大小东。破屋柴扉寒日闭，薄田秋薯熟年丰。何曾鸡酒联高会，却把鸢鱼放远空。便是龙山情景好，也应蒿目对西风。
澎湖九日登高·其四
作者：吴性诚
朝代：清

管领秋光倍豁然，气吞云梦水连天。乾坤浩落中流楫，日夜苍茫外海船。眼阔壮游五岳后，心娱奇胜十年前。江乡兄弟登高处，好景当凭雁字传。
留别
作者：吴性诚
朝代：清

留别嫌无长物存，萧然行李去荒村。多情惟有沧州月，千里清光照海门。我本迂疏旧楚狂，雪泥鸿爪印他乡。自惭不系苍生望，祇有冰心照此方。
留别·其一
作者：吴性诚
朝代：清

留别嫌无长物存，萧然行李去荒村。多情惟有沧州月，千里清光照海门。
留别·其二
作者：吴性诚
朝代：清

我本迂疏旧楚狂，雪泥鸿爪印他乡。自惭不系苍生望，祇有冰心照此方。
留别澎湖诸生
作者：吴性诚
朝代：清

风尘俗吏老书生，击楫沧溟历几更。到此颇惭为政拙，去时深愧好官名。三秋仙岛看云幻，五日廉泉饮水清。惟有弦歌忘未得，旗亭诗酒送人行。
留别诸耆老
作者：吴性诚
朝代：清

瀛洲鸡犬好桑田，俗美敦庞自昔年。讲让型仁期以后，还淳返朴望如前。云山恋别留风雨，书剑随行隔海天。多谢攀辕诸父老，从来不选大青钱。
看月
作者：吴性诚
朝代：清

沧溟万里动清光，天水涵虚挹渺茫。看到圆时圆便好，入从圆处见情长。夜静空庭倩月陪，冰壶朗澈照蓬莱。平生笑杀吴刚斧，仙桂高枝砍不来。
看月·其一
作者：吴性诚
朝代：清

沧溟万里动清光，天水涵虚挹渺茫。看到圆时圆便好，入从圆处见情长。
看月·其二
作者：吴性诚
朝代：清

夜静空庭倩月陪，冰壶朗澈照蓬莱。平生笑杀吴刚斧，仙桂高枝砍不来。
谕戒书役口号
作者：吴性诚
朝代：清

海岛仙居正渺茫，蓬山初到祇寻常。嚣凌词讼人心坏，荦确园丘地面荒。拔薤不嫌探虎穴，鞭蒲惟欲靖龙堂。此间土薄难栽树，憩茇曾无召伯棠。蚩氓鼠雀太纷纷，官吏须将黑白分。祇任冰心为主宰，但逢木偶亦神君。判防歧误休濡笔，情得哀矜莫舞文。案牍是非明镜朗，讼庭花落映祥云。修行端底属公门，阴德须留到子孙。头上青天休便问，眼前黑狱不堪言。蠹名风播豺当道，苛政人惊虎入村。好语吏胥均记取，等閒莫结再生冤。煌煌府帖速传呼，白叟黄童一例拘。火失城门鱼已烂，榛收谷口蕙先枯。公庭未到心情乱，讼牍才消儋石无。兹惠我惭民父母，尔曹何事嚇乡愚。
谕戒书役口号·其一
作者：吴性诚
朝代：清

海岛仙居正渺茫，蓬山初到祇寻常。嚣凌词讼人心坏，荦确园丘地面荒。拔薤不嫌探虎穴，鞭蒲惟欲靖龙堂。此间土薄难栽树，憩茇曾无召伯棠。
谕戒书役口号·其三
作者：吴性诚
朝代：清

修行端底属公门，阴德须留到子孙。头上青天休便问，眼前黑狱不堪言。蠹名风播豺当道，苛政人惊虎入村。好语吏胥均记取，等閒莫结再生冤。
谕戒书役口号·其二
作者：吴性诚
朝代：清

蚩氓鼠雀太纷纷，官吏须将黑白分。祇任冰心为主宰，但逢木偶亦神君。判防歧误休濡笔，情得哀矜莫舞文。案牍是非明镜朗，讼庭花落映祥云。
谕戒书役口号·其四
作者：吴性诚
朝代：清
体裁：七言律诗

煌煌府帖速传呼，白叟黄童一例拘。火失城门鱼已烂，榛收谷口蕙先枯。公庭未到心情乱，讼牍才消儋石无。兹惠我惭民父母，尔曹何事吓乡愚。
谕戒书役口号·其四
作者：吴性诚
朝代：清

煌煌府帖速传呼，白叟黄童一例拘。火失城门鱼已烂，榛收谷口蕙先枯。公庭未到心情乱，讼牍才消儋石无。兹惠我惭民父母，尔曹何事嚇乡愚。
赠建侯吕翁即以志别
作者：吴性诚
朝代：清

新安南渡到东瀛，雌伏荒隅一老生。钁铄精神閒杖履，逍遥岁月寄琴筝。布衣酒遣山人兴，海国诗传处士名。投赠锦囊俱好句，监门从此重侯籯。到来何处访神仙，却有诗人彩笔传。我为耽吟须断矣，翁因索句鬓苍然。但忻张野投三影，差胜刘郎选一钱。此别匆匆留不住，天涯鸿爪笑缘悭。
赠建侯吕翁即以志别·其一
作者：吴性诚
朝代：清

新安南渡到东瀛，雌伏荒隅一老生。钁铄精神閒杖履，逍遥岁月寄琴筝。布衣酒遣山人兴，海国诗传处士名。投赠锦囊俱好句，监门从此重侯籯。
赠建侯吕翁即以志别·其二
作者：吴性诚
朝代：清

到来何处访神仙，却有诗人彩笔传。我为耽吟须断矣，翁因索句鬓苍然。但忻张野投三影，差胜刘郎选一钱。此别匆匆留不住，天涯鸿爪笑缘悭。
过紫金庵
作者：吴恩熙
朝代：清

人迹不到处，杳然别有天。山深猿献果，僧老鹤齐年。塔影分奇树，钟声锁暮烟。扶筇觅归路，遥隔翠微巅。
62岁自寿联
作者：吴恭亨
朝代：清
体裁：联

风云抟抟，匪冤即亲，世界抟抟，匪竞即争，天若有情，化竞争使大同，冤亲使平等；过去种种，日贫与贱，未来种种，日老与病，吾亦何怼，喜老病可弛力，贫贱可骄人。
一叶庵联
作者：吴恭亨
朝代：清
体裁：联

一庵卧日，一庵谈禅，我佛微笑；叶落归根，叶落粪本，化工无言。
七姑寺联
作者：吴恭亨
朝代：清
体裁：联

大庇一方民，丛祠无恙；遍行九州雨，神女不归。
三憩亭联
作者：吴恭亨
朝代：清
体裁：联

三年悴战役；憩此念民劳。
丙午年春联
作者：吴恭亨
朝代：清
体裁：联

痛吾母终天倏半岁；又地球绕日交一周。
东辕门联
作者：吴恭亨
朝代：清
体裁：联

日日讲武；人人胜兵。
乙巳年春联
作者：吴恭亨
朝代：清
体裁：联

岁首为春，吾国亦地球六十三国之一国；欧元殊亚，今年是耶历千九百年又五年。
九溪吕仙祠联
作者：吴恭亨
朝代：清
体裁：联

过洞庭西来，神仙又留窟宅；送溇水东去，城郭近接楼台。
书记室联
作者：吴恭亨
朝代：清
体裁：联

下马作露布；投笔事戎轩。
书记室联
作者：吴恭亨
朝代：清
体裁：联

乃公以马上得天下；文士之笔尖利剑锋。
二楼联
作者：吴恭亨
朝代：清
体裁：联

二分诗景八分画；楼外江声天外峰。
云南高等审判厅联
作者：吴恭亨
朝代：清
体裁：联

世界三权，法亦特权，独立示尊严，窃愿后有来者；西南诸国，滇为大国，百城忝表率，相期下无冤民。
云间姚石子编吾文入南社集题后次均三首
作者：吴恭亨
朝代：清

金邪铁邪炉而冶，我撰泛滥良枝辞。此事九流有出入，巨海今盛一军持。所涉者浅辕局促，欧又抵巘姬孔衰。自由言论与出版，道丧不丧文在兹。昔读社集魂已怖，读图不能赞一辞。姚子柳子各怪物，其文轰轰雷鞭持。柳违三年姚我昵，曰吴悔晦宁惫衰。诗语自饰老自丑，东家无盐兹在兹。佩玉琼琚者谁子，袒肩孤娉放厥辞。刀血模糊盗赦却，有宠负舟神扶持。一个西湖咽在口，笠屐不偕怜吾衰。炮火殷脑无家别，息壤在彼臣在兹。
云间姚石子编吾文入南社集题后次均三首·其一
作者：吴恭亨
朝代：清
体裁：古风

金邪铁邪炉而冶，我撰泛滥良枝辞。此事九流有出入，巨海今盛一军持。所涉者浅辕局促，欧又抵巘姬孔衰。自由言论与出版，道丧不丧文在兹。
云间姚石子编吾文入南社集题后次均三首·其三
作者：吴恭亨
朝代：清
体裁：古风

佩玉琼琚者谁子，袒肩孤娉放厥辞。刀血模糊盗赦却，有宠负舟神扶持。一个西湖咽在口，笠屐不偕怜吾衰。炮火殷脑无家别，息壤在彼臣在兹。
云间姚石子编吾文入南社集题后次均三首·其二
作者：吴恭亨
朝代：清
体裁：古风

昔读社集魂已怖，读图不能赞一辞。姚子柳子各怪物，其文轰轰雷鞭持。柳违三年姚我昵，曰吴悔晦宁惫衰。诗语自饰老自丑，东家无盐兹在兹。
云麓宫联
作者：吴恭亨
朝代：清
体裁：联

老僧狞视风云笑；禹碑耻争岳麓名。
亚门关联
作者：吴恭亨
朝代：清
体裁：联

一夫当关，万夫顿辔；五里为堠，十里置亭。
亚门关联
作者：吴恭亨
朝代：清
体裁：联

四塞雄关，跨溇吞澧；一山乱石，走云连风。
亚门关联
作者：吴恭亨
朝代：清
体裁：联

守险说一丸泥封关，由汉而晋而唐而宋而明，阅二千年割据兴亡，独此山无恙；登高看五大洲变局，曰亚与欧与澳与非与美，合九万里纵横扫荡，倘我后有灵。
代作庚申年春联
作者：吴恭亨
朝代：清
体裁：联

乍离水火；始有屋庐。
代作庚申年春联
作者：吴恭亨
朝代：清
体裁：联

竹比劲，石比顽，旧人又阅新岁；水益深，火益热，时局略如臣家。
代其婿汪吉占母挽联
作者：吴恭亨
朝代：清
体裁：联

婿女两怜，视吾犹子，而不得视犹母；缌麻五服，哭为其私，乃实兼哭其贤。
代初等小学贺正式大总统就职联
作者：吴恭亨
朝代：清
体裁：联

美肇基称民主共和，今有似者；德强国以小校学子，我其勉旃。
代挽于云赞联
作者：吴恭亨
朝代：清
体裁：联

哭吾大父之父执；悼今学人失人师。
代挽于勖赞联
作者：吴恭亨
朝代：清
体裁：联

君佐随州，亡弟亦倅杭州，回首仕宦天涯，忽焉如梦；少名邺下，晚年则居洛下，怆心酒垆云散，瞥尔生哀。
代挽于勖赞联
作者：吴恭亨
朝代：清
体裁：联

岭外百城郴雄，司训忝微官，每怀死友怜羁宦；汉东诸国随大，佐州炳前绩，颇有遗民泣故侯。
代挽于赓赞联
作者：吴恭亨
朝代：清
体裁：联

休怪世难容，缺折干将君岂悔；忽闻舂不相，凄凉邻舍我何堪。
代挽但湘良联
作者：吴恭亨
朝代：清
体裁：联

粤汉争路，辽沈复疆，英藏缔盟，大局待支撑，公不少留更谁属；国高世卿，咸同贵仕，湖沅遗爱，盖棺宁缺陷，我之所痛为其私。
代挽何伯秋联
作者：吴恭亨
朝代：清
体裁：联

貌不人惊，爵不人尊，诗笔曹刘，终身太潦倒；生于我馆，死于我殡，贫交管鲍，结局足悲哀。
代挽冯国璋兄联
作者：吴恭亨
朝代：清
体裁：联

乃弟为中华第三次总统；哭公是河朔有数之将才。
代挽刘人熙联
作者：吴恭亨
朝代：清
体裁：联

船山称师，后湘绮一帜高张，横流今哭国老；洪宪窃帝，正长沙群龙无首，定乱长怀武功。
代挽刘孟顾祖联
作者：吴恭亨
朝代：清
体裁：联

仕宦文武，子孝孙贤，何怼于为农夫没世；干戈乱离，南强北胜，最难得称洪范考终。
代挽司马瀚联
作者：吴恭亨
朝代：清
体裁：联

服郑闳儒，一个又弱；赵张循吏，九原同归。
代挽司马香石联
作者：吴恭亨
朝代：清
体裁：联

号文学界大王，犹龙隐身，卧龙赍志；唱军国民主义，上马讲武，下马谈经。
代挽向佐卿联
作者：吴恭亨
朝代：清
体裁：联

乃公用拳勇针灸名家，他日应方技列传；作吏以萧何曹参目我，今来欠太牢告哀。
代挽周道藩母联
作者：吴恭亨
朝代：清
体裁：联

偕才郎作汗漫游，犯大雪重湖，朝长沙，暮汉口；吊贤母续呜乎诔，持生刍一束，奠斗酒，荐只鸡。
代挽外祖母联
作者：吴恭亨
朝代：清
体裁：联

我是少孤儿，问保抱提携，畴则使覆巢有完卵；礼虽不贰斩，任节文隆杀，亦应持私服以终身。
代挽嫂联
作者：吴恭亨
朝代：清
体裁：联

地道无成，而能代终，我今流涕，效昌黎持服；椎牛有祭，致恨养薄，儿应踔起，表泷冈之阡。
代挽安母方太夫人联
作者：吴恭亨
朝代：清
体裁：联

生小兵家，共郎君俎豆儿嬉，邻三迁恰同仉母；苍茫故里，经累岁潢池盗扰，刍一束来吊郭家。
代挽宋教仁联
作者：吴恭亨
朝代：清
体裁：联

岑彭刺客为敌，侠累刺客为仇，君奚而被祸；革命英雄不生，成功英雄不死，予滋欲无言。
代挽宋教仁联
作者：吴恭亨
朝代：清
体裁：联

庚子我被囚，甲辰君出走，乙巳日京愤取缔，解归倏异倏同，回首直如前日事；闽海长司法，首都总农林，长沙选举弭竞争，平议亦趋亦步，伤心忽报此人亡。
代挽宋教仁联
作者：吴恭亨
朝代：清
体裁：联

我公关系，岂来歙岑彭等伦，夜中竟被何人贼；领土执争，较澳门香港郑重，海内同悲革命雄。
代挽宋教仁联
作者：吴恭亨
朝代：清
体裁：联

盗杀武元衡，有国史特笔；手造意大利，独我公高勋。
代挽张中方联
作者：吴恭亨
朝代：清
体裁：联

不幸为女儿，不幸聪明，又不幸以三日寒疾失汗死；可怜诸姊妹，可怜父母，最可怜是一门纵声聚哭时。
代挽朱际敩联
作者：吴恭亨
朝代：清
体裁：联

治县著才乃未能究其施，去鲁负功名，公岂甘心老林下；鞠予犹子而不得视同父，赘秦伤潦倒，我徒傫影在人间。
代挽李达武联
作者：吴恭亨
朝代：清
体裁：联

公竟渡河，前有百丈渊，不可说，不可说；魂兮何处，劝汝一杯酒，归乎来，归乎来。
代挽李达武联
作者：吴恭亨
朝代：清
体裁：联

同起尺籍伍符，革命成功，称鄂为一时劲兵处；竟从银涛白马，困垓遗恨，化身作十丈贯日虹。
代挽杨某联
作者：吴恭亨
朝代：清
体裁：联

摩顶忆儿时，许我是马空群，麟独角；伤心哭父执，有人为郊拟谥，泰撰碑。
代挽林仲孙联
作者：吴恭亨
朝代：清
体裁：联

横海雄名，悼汉家水亡楼船将；委裘遗腹，存赵氏天赐麒麟儿。
代挽林伯渠母联
作者：吴恭亨
朝代：清
体裁：联

同盟会记日本神田，我与郎君附尾诚碌碌；泷冈阡待庐陵大笔，母之懿德丽牲不寥寥。
代挽林伯渠母联
作者：吴恭亨
朝代：清
体裁：联

日本结交，戏语称儿平秀吉；泷冈表德，雄文述母欧庐陵。
代挽林伯渠母联
作者：吴恭亨
朝代：清
体裁：联

非有此母，不生此子；亲惟曰姨，哭故曰私。
代挽某议员联
作者：吴恭亨
朝代：清
体裁：联

代议亦磨蝎坐宫，骇波幻云，倏而解散，又倏而召集；招魂正战龙血野，搜粟转饷，有此贤劳，故有此哀荣。
代挽梁宝瑛联
作者：吴恭亨
朝代：清
体裁：联

教子成世界人，名满九州四海；哭公届陆沉日，忧绵万岁千秋。
代挽汤化龙联
作者：吴恭亨
朝代：清
体裁：联

与其称政家，宁称辨家，用学得十之三，用术得十之七；乃不死敌手，而死盗手，在国为大不幸，在世为大不祥。
代挽汤鲁璠联
作者：吴恭亨
朝代：清
体裁：联

两庠为后进，六诏羼属僚，临安平贼又厕前驱，大风嘘送羽毛，提携跻我青云上；八桂荐特科，三湘督团练，资政开山俨称代议，改玉睽违颜色，丧乱哭公沧海流。
代挽王之夔联
作者：吴恭亨
朝代：清
体裁：联

行善以不近名为宗，既殚其力，又倾其赀，缓急趋人，媲鲁连子；蒙谤于争欲杀之日，谁祓我魂，而煦我沫，死生知己，哭鲍叔牙。
代挽王天纵联
作者：吴恭亨
朝代：清
体裁：联

中原豪杰开先，砀山大剑，十万横磨，曾使满清朝廷动色；护法旌旗忽黯，夔府此枰，二三已甚，试思危局柱石更谁。
代挽王天纵联
作者：吴恭亨
朝代：清
体裁：联

唾彼群奴才复辟，龙争手炮，驱宗社狐鼠；隐然一敌国少年，虎啸挈尊，吊砀山风云。
代挽王正雅联
作者：吴恭亨
朝代：清
体裁：联

战临安奇功，战荆州首功，谊忝同袍，突起异军曾助臂；非刺客暗杀，非临阵敌杀，衅由假道，死于乱卒太无名。
代挽王永寿父联
作者：吴恭亨
朝代：清
体裁：联

乃公为实业先河，硕果晨星，今又一个弱，寄悲悼；有子号兵家巨擘，前茅后劲，我于三军帅，识英雄。
代挽田昌领母联
作者：吴恭亨
朝代：清
体裁：联

客满孟尝门，与文子结交，布衣昆弟欢如昨；我为徐稚吊，看良人营奠，贫贱夫妻老更哀。
代挽田金楠母联
作者：吴恭亨
朝代：清
体裁：联

侃子密孙，一门有曜；鸿妻仉母，千载同归。
代挽田金楠母联
作者：吴恭亨
朝代：清
体裁：联

却之馌，乐之羹，仉之机，德并可见；徐有刍，范有史，刘有传，曜当无穷。
代挽田金楠母联
作者：吴恭亨
朝代：清
体裁：联

经师郑众，人师程伊川，我交嗣君，只欠抠衣一拜；早岁鸿妻，中岁陶侃母，谁传列女，又添特笔数行。
代挽章某联
作者：吴恭亨
朝代：清
体裁：联

同学少年不生，中国少年不死；人才今日难得，天心今日难论。
代挽胡经武母联
作者：吴恭亨
朝代：清
体裁：联

老革命一刀逃，出没鬼神，生知滂母喜；好家居群儿坏，飘摇风雨，死重鲁嫠忧。
代挽胡经武母联
作者：吴恭亨
朝代：清
体裁：联

陶侃八州，儿官其一；泷冈千古，母德不孤。
代挽萧昌炽联
作者：吴恭亨
朝代：清
体裁：联

大将横尸，鼓声已死；下人奸上，天道宁论。
代挽萧昌炽联
作者：吴恭亨
朝代：清
体裁：联

死于叛厮，不幸我哀高壮果；瞷有群鬼，繁冤谁沷屈灵均。
代挽葛某父联
作者：吴恭亨
朝代：清
体裁：联

寇盗干戈满九州，兵死乱如麻，牖下盖棺差有福；优龙劣凤称诸子，亲年不逮禄，风前看木每生悲。
代挽谭延闿母联
作者：吴恭亨
朝代：清
体裁：联

杀节度记昔年长沙，拥立仓皇，不绝裾使行，高识过王陵母；信郎君是今世诸葛，夺情起复，愧列席参议，替人许安阳侯。
代挽贺龙母联
作者：吴恭亨
朝代：清
体裁：联

嘻嘻出出成灾，趣母死于无救；烈烈轰轰杀贼，愿儿功其有终。
代挽贺龙母联
作者：吴恭亨
朝代：清
体裁：联

母完五福死；儿号万人雄。
代挽贺龙母联
作者：吴恭亨
朝代：清
体裁：联

百事悲君，维夫子所吞声曰贫贱；一心杀贼，愿郎君更努力立功名。
代挽赵和卿联
作者：吴恭亨
朝代：清
体裁：联

亦云瘁哉，以军事秘书始，以电政监督终，国褒勤劳，看嘉禾二等与文虎四等；其领道也，在河洛豫盗惊，在江汉湘战起，力弭变乱，借寇恂一年最淮阳三年。
代挽阎镇珩联
作者：吴恭亨
朝代：清
体裁：联

姬公成书，起作功臣，六典发微，郑玄千古，王肃千古；周朴遁世，号为征士，九澧失放，慈利一人，石门一人。
代挽陈南峙联
作者：吴恭亨
朝代：清
体裁：联

比迹郭翁伯入关，生称万流仰镜；正名唐赛儿为贼，死痛一炬焚巢。
代挽陈南峙联
作者：吴恭亨
朝代：清
体裁：联

起兵破新市下江，死由枕戈，绩可知已；作侠类朱家郭解，生不捍纲，福殊过之。
代挽陈南峙联
作者：吴恭亨
朝代：清
体裁：联

铁中铮铮，耻作乡党自好之士；称者啧啧，付与私家易名尤宜。
代挽陈某联
作者：吴恭亨
朝代：清
体裁：联

长俾沅流永不没堤，公死如未死；归从日本巍然徇铎，儿才能育才。
代挽陈树藩联
作者：吴恭亨
朝代：清
体裁：联

鄂校为先河，湘宦为同官，生死交情，父执友事；苦兵似天宝，理财似刘晏，斡旋危局，小心大才。
代挽陈金镛联
作者：吴恭亨
朝代：清
体裁：联

哭寝涟如，骇世界新闻，大招无语涔阳浦；请车已矣，触吾儿旧痛，短命伤心周氏汪。
代挽雷以动妾联
作者：吴恭亨
朝代：清
体裁：联

执巾栉侍百里侯，为妾非薄命，事人不终乃其薄命；匿膏肓痛二竖子，招魂已断肠，归骨无日尤所断肠。
代挽雷以动妾联
作者：吴恭亨
朝代：清
体裁：联

承筐上堂，姑能仁之，抱衾当夕，大妇又能仁之，论死者生平，请与删乐府妾薄命一曲；佛偈易箦，情所伤也，俸钱营斋，贫家尤所伤也，综良人哀感，最怕读唐贤遣悲怀三章。
代挽雷以动妾联
作者：吴恭亨
朝代：清
体裁：联

毁卵几完巢，贫家我悼糟糠妇；小星不伴月，昧旦人赓凫雁诗。
代挽雷以动妾联
作者：吴恭亨
朝代：清
体裁：联

百年只似梦苍茫，我扶榇归来，夫子扶榇归去，江汉汤汤成不祥地；万事都由天缺陷，人伤心无位，女儿伤心无年，衾裯历历续实命篇。
代挽鲁涤平母联
作者：吴恭亨
朝代：清
体裁：联

招魂隔玉门关，称未亡咏鸱鸮一诗，论定盖棺，母德完德；浴血斗夫彝水，为护法领貔虎百战，曲赓破阵，儿功首功。
代挽龙璋联
作者：吴恭亨
朝代：清
体裁：联

喜见湘水澄波，成局部自治；愿持船山噩梦，为我公招魂。
代挽龙璋联
作者：吴恭亨
朝代：清
体裁：联

曰儒家，曰革命家，盖棺论今定；以瘁死，以忧国死，铸像礼亦宜。
代挽龙璋联
作者：吴恭亨
朝代：清
体裁：联

满清名县令，共和大功臣，生而定论；铜像表焦陈，国葬奖黄蔡，死与同归。
代江西会馆贺正式大总统就职联
作者：吴恭亨
朝代：清
体裁：联

称民主具欧美共和精神，由一次二次三次被推为总统；忆故乡愿章贡流域郡县，更百年千年万年永同此太平。
代禁烟局贺正式大总统就职联
作者：吴恭亨
朝代：清
体裁：联

去旧染之污，民与国同更始；喜新邦有主，华先拿奠共和。
代贺刘健诚70双寿联
作者：吴恭亨
朝代：清
体裁：联

灵椿八千岁为春秋，难得者齐眉偕老；大鹏九万里神变化，莫乐兮绕膝承欢。
代贺婚联
作者：吴恭亨
朝代：清
体裁：联

夫夫妇妇今日；子子孙孙他年。
代贺贺龙父60寿联
作者：吴恭亨
朝代：清
体裁：联

于长沙喜寿星见；破铜马高主器功。
代贺贺龙父60寿联
作者：吴恭亨
朝代：清
体裁：联

酿酒寿公，我所思多收数戽麦；提刀杀贼，儿之功隐若一长城。
代镇署撰民国八年庆贺双十节联
作者：吴恭亨
朝代：清
体裁：联

使者忝陪位备员，过来庆贺国旗，八逢十月十日；共和须顾名思义，此后发扬民治，万莫一人一心。
代题山居联
作者：吴恭亨
朝代：清
体裁：联

不受物汶汶；仰视天苍苍。
代题山居联
作者：吴恭亨
朝代：清
体裁：联

移山辟前路；种木荫高枝。
代题律师事务所联
作者：吴恭亨
朝代：清
体裁：联

姑为他人作嫁；所愿天下无冤。
代题律师事务所联
作者：吴恭亨
朝代：清
体裁：联

读梭伦律更读唐律；称名法家亦称辩家。
仪门联
作者：吴恭亨
朝代：清
体裁：联

今知吾父老所苦矣；日讨其国人而训之。
伴霞亭联
作者：吴恭亨
朝代：清
体裁：联

窃怪当日仙人，独私渔父；遍寻此中村落，不见桃花。
住宅联
作者：吴恭亨
朝代：清
体裁：联

读崔镳五千卷，方入吾室；似韩愈三十年，始有此庐。
六阳楼联
作者：吴恭亨
朝代：清
体裁：联

六洲大以一楼虱；阳气却从阴数生。
关帝庙联
作者：吴恭亨
朝代：清
体裁：联

版图本荆澧连疆，自吕蒙潜师，此土三分非汉有；祀典以帝王号庙，考陈寿作史，当年五等只侯封。
军医处联
作者：吴恭亨
朝代：清
体裁：联

但愿三军日月平安，神针不用；非明百药君臣佐使，畜艾无灵。
军械处联
作者：吴恭亨
朝代：清
体裁：联

楚国无以为宝；利器不可示人。
军需处联
作者：吴恭亨
朝代：清
体裁：联

天在山中，粟陈贯朽；师行粮食，士饱马腾。
军需处联
作者：吴恭亨
朝代：清
体裁：联

用半文当尊重半文价值；养一士须善全一士功名。
出谷亭联
作者：吴恭亨
朝代：清
体裁：联

出谷万千状；此亭四百年。
刘氏祠堂联
作者：吴恭亨
朝代：清
体裁：联

念先人须善嗣先人弓裘，必教泽如清溪，吏才如霖溪，方无惭出处；入此庙在求通此庙肸蚃，惟束顽以宗法，合敬以祭法，庶不忝烝尝。
副官处联
作者：吴恭亨
朝代：清
体裁：联

天下英雄几操备；帐前部曲皆孙吴。
医院联
作者：吴恭亨
朝代：清
体裁：联

俾凡民无夭札；与造化争功能。
医院联
作者：吴恭亨
朝代：清
体裁：联

愿病者勿药；为良医活人。
医院联
作者：吴恭亨
朝代：清
体裁：联

疾苦疮痍，一反手奏效；望闻问切，三折肱程功。
卓奇峰墓联
作者：吴恭亨
朝代：清
体裁：句

其人可附货殖传；此阡直争茅花高。
参谋处联
作者：吴恭亨
朝代：清
体裁：联

运筹帷幄之中，决胜千里之外；孔称临事而惧，重曰好谋而成。
双枫亭联
作者：吴恭亨
朝代：清
体裁：联

双枫名共此亭古；青山静看行者劳。
司法署春联
作者：吴恭亨
朝代：清
体裁：联

共和自由万岁，新年万岁；满蒙回藏一家，中国一家。
司法署春联
作者：吴恭亨
朝代：清
体裁：联

昨送一年去，今迎一年来，法天布新除旧；我尽几分心，人蒙几分福，折狱非佞惟良。
司法署春联
作者：吴恭亨
朝代：清
体裁：联

民国纪元，由一至万；共和郅治，咸五登三。
唐氏节孝坊联
作者：吴恭亨
朝代：清
体裁：联

积翠一岫冷；蹲湖二坊高。
嘉禾楼联
作者：吴恭亨
朝代：清
体裁：联

今日何时，陆沉神州，我辈登临，非把酒问天，欷歔凭眺可了；大兵之后，亩产嘉谷，氓庶乐利，倏扶伤吊死，疾苦恫瘝都忘。
嘉禾楼联
作者：吴恭亨
朝代：清
体裁：联

嘉谷两歧，来告兵后；禾麻四野，收入楼观。
嘉禾楼联
作者：吴恭亨
朝代：清
体裁：联

岂非天哉，刀兵水火疮痍，恰成过去事；登此楼者，物俗人文振起，留待后来雄。
团练局春联
作者：吴恭亨
朝代：清
体裁：联

七年即戎，新国今届七年，听爆竹陡增风云气；一日讲武，诸君须争一日，作干城还是子弟兵。
国民学校联
作者：吴恭亨
朝代：清
体裁：联

十室之邑有忠信；三王造士由党庠。
国民学校联
作者：吴恭亨
朝代：清
体裁：联

是亦大学缩影；此为正蒙始基。
土地庙联
作者：吴恭亨
朝代：清
体裁：联

俾我食德服畴，繄谁所赐也；维神捍灾御患，故社而稷之。
多安桥联
作者：吴恭亨
朝代：清
体裁：联

四郊昨多垒；九澧兹安澜。
多安桥联
作者：吴恭亨
朝代：清
体裁：联

多少驷马高车，题桥柱去；安排铜琶铁板，唱大江东。
多安桥联
作者：吴恭亨
朝代：清
体裁：联

陆多虎兕，水多蛟鱼，驯使无扰；士安庠塾，农安畎亩，偕之大同。
天心阁联
作者：吴恭亨
朝代：清
体裁：联

天地苍茫，前不见古人，后不见来者；心胸开拓，块以视衡岳，杯以视洞庭。
天心阁联
作者：吴恭亨
朝代：清
体裁：联

苍天已死，黄天当立，来日大难，登斯楼也；人心唯危，道心唯微，群儿相贵，卜之鬼乎。
头门联
作者：吴恭亨
朝代：清
体裁：联

襟江带湖，楚得十二；明耻教战，越称六千。
姑轩联
作者：吴恭亨
朝代：清
体裁：联

姑射之说无稽，空皆属魔，虽三千一微尘，亦有世界；轩农去今未远，理在唯物，必六十四原质，始成我身。
孟姜女祠联
作者：吴恭亨
朝代：清
体裁：联

一览众山，空无所依傍；千秋万岁，最苦此夫妻。
孟母墓联
作者：吴恭亨
朝代：清
体裁：联

谁赓凯风什；此亦泷冈阡。
宁远县署门联
作者：吴恭亨
朝代：清
体裁：联

不遑宁居，一官领百里；亦有远志，百姓如一家。
宁远县署门联
作者：吴恭亨
朝代：清
体裁：联

柳子以种树传喻民治，是曰息事宁人；次山亦大兵后来舂陵，不妨高瞻远瞩。
宁远县署门联
作者：吴恭亨
朝代：清
体裁：联

蓄马蕃，父子宁，志未逮也；货财去，佞人远，过或寡欤。
安庆地方审判厅联
作者：吴恭亨
朝代：清
体裁：联

司法著为特权，孟德斯鸠揭政家创论；沛人古多奇杰，汉萧相国亦法律专家。
安庆地方审判厅联
作者：吴恭亨
朝代：清
体裁：联

明刑侪梭伦商鞅诸家之平，此署为上江百城领袖；折狱求天理人情二者相合，是谋即司法独立精神。